Australia senaraikan ular kelabu dan walabi parma spesies terancam

SYDNEY, 4 Oktober- Kerajaan Australia menyenaraikan ular kelabu dan walabi kecil antara 15 spesies terancam terbaharu serta berikrar untuk menghentikan kepupusan tumbuhan dan haiwan pada Selasa.Banyak spesies unik haiwan di Australia terus terancam dan habitatnya mengecil ekoran aktiviti manusia dan kejadian ekstrem seperti kebakaran belukar Black Summer 2019-2020, kata kumpulan hidupan liar.Kerajaan pimpinan Perdana Menteri Anthony Albanese mengumumkan skim 10 tahun baharu untuk cuba menghentikan kepupusan 110 "spesies keutamaan" dan melindungi 20 "tempat keutamaan" daripada terus terancam.Ia menetapkan matlamat untuk menghalang sebarang kepupusan baru tumbuhan dan haiwan sambil memulihara sekurang-kurangnya 30 peratus daripada jisim daratan Australia.Kumpulan hidupan liar menyalahkan rekod buruk Australia dalam melindungi spesies uniknya terutamanya pada kemusnahan habitat, yang dipercepatkan oleh pemanasan global dan mengakibatkan cuaca melampau.Kebakaran Black Summer membakar seluas 5.8 juta hektar di timur Australia mengakibatkan kira-kira satu hingga tiga bilion haiwan berpindah dan sebahagian besarnya terbunuh."Kebakaran belukar Black Summer khususnya telah menyaksikan kemusnahan banyak spesies. Kami berazam untuk memberi peluang yang lebih baik kepada hidupan liar," kata Menteri Alam Sekitar Tanya Plibersek."Menyenaraikan haiwan tersebut sebagai terancam di bawah undang-undang alam sekitar negara adalah langkah kritikal dalam melindungi spesies dan habitat yang memerlukan bantuan segera."Percubaan Australia untuk melindungi hidupan liarnya setakat ini tidak berhasil, tambah menteri itu."Australia adalah ibu kota kepupusan mamalia di dunia," katanya.Antara 15 tumbuhan dan haiwan yang disenaraikan sebagai terancam ialah ular kelabu, walabi kecil parma dan belalang batang mancis kecil tanpa sayap.Kumpulan hidupan liar mengalu-alukan matlamat kerajaan untuk menghalang sebarang kepupusan tumbuhan atau haiwan baharu. -AFP


Tindakan tegas menanti polis, tentera dalam rusuhan bola sepak Indonesia

(Panglima Tentera Indonesia, Jeneral Andika Perkasa)

JAKARTA, 4 Oktober- Tentera Nasional Indonesia memberi jaminan akan mendakwa anggotanya yang melakukan kekerasan semasa menyuraikan rusuhan dalam tragedi 1 Oktober di Stadium Kanjuruhan, Malang, Jawa Timur, yang meragut 125 nyawa.Menurut Panglima Tentera, Jeneral Andika Perkasa, anggota yang didapati bersalah bukan lagi berhadapan dengan hukuman etika tatatertib tetapi hukuman jenayah.“Tindakan (anggota) dalam video yang tular kelmarin bukan dalam konteks mempertahankan diri. Ia perbuatan jenayah kerana orang awam mungkin tidak akan sesekali mahu berhadapan dengan tentera,” katanya seperti dipetik media tempatan.Andika turut menggesa orang ramai menghantar video tindakan anggota tentera yang melakukan kekerasan melampau semasa kejadian kepada pihak tentera.Dalam video yang tular di media sosial, anggota tentera yang turut serta menjaga keselamatan di stadium bertindak kasar dengan menendang penyokong bola sepak hingga terjatuh.Sementara itu, Polis Indonesia memecat ketua polis Malang dan sedang menyiasat lebih sembilan pegawai kerana didapati bertanggungjawab melepaskan gas pemedih mata di dalam stadium.Tragedi itu berlaku selepas pasukan Arema FC tewas 3-2 kepada Persebaya Surabaya, mencetuskan kemarahan penyokongnya yang memasuki padang untuk bersemuka dengan pemain dan pegawai pasukan itu selepas perlawanan tamat.

Bagaimanapun, keadaan bertambah tegang dengan pasukan keselamatan melepaskan gas pemedih mata yang menyebabkan ribuan penyokong atas padang berasak-asak untuk keluar stadium melalui satu pintu sehingga berlaku rempuhan. Tidak kurang daripada 323 orang turut cedera.Pihak keselamatan berdepan tekanan susulan penggunaan gas pemedih mata di dalam kawasan tertutup sekaligus menyalahi garis panduan stadium yang ditetapkan oleh Persekutuan Bola Sepak Antarabangsa (FIFA).- BERNAMA


Korea Utara tembak peluru berpandu balistik rentas Jepun

(Korea Utara melepaskan peluru berpandu balistik yang terbang ke atas Jepun menyebabkan kecaman dari Tokyo/ AFP)

SEOUL, 4 Oktober- Korea Utara melepaskan peluru berpandu balistik yang tidak dikenali dalam siri ujian senjata yang memecahkan rekod oleh Pyongyang ketika Korea Selatan meningkatkan latihan ketenteraan dengan Amerika Syarikat (AS).Jepun hari ini mengeluarkan amaran pada jam 7.29 pagi waktu tempatan termasuk menggesa penduduknya untuk berpindah ke tempat selamat selepas Korea Utara melancarkan peluru berpandu tidak dikenali."Korea Utara nampaknya sudah melancarkan peluru berpandu, sila berpindah ke dalam bangunan atau pergi tempat perlindungan bawah tanah," katanya.Stesen penyiaran kebangsaan, NHK, berkata amaran itu berkuat kuasa untuk dua wilayah utara negara itu, malah turut melintasi ruang udara pejabat Perdana Menteri Jepun.Ketua Turus Bersama Korea Selatan dalam satu kenyataan, turut mengesahkan Korea Utara melepaskan peluru berpandu balistik yang tidak dikenali ke timur.Pengawal pantai Jepun turut mengesahkan pelancaran peluru berpandu balistik disyaki milik Korea Utara dan mengeluarkan amaran kepada kapal di Laut Jepun supaya berwaspada.

(Mesej di skrin televisyen menunjukkan ‘J-Alert’ yang dikeluarkan kerajaan Jepun susulan ujian peluru berpandu balistik oleh Korea Utara/  REUTERS)

Korea Utara, yang mempunyai senjata nuklear, melakukan beberapa siri ujian senjata yang memecahkan rekod tahun ini, termasuk melepaskan peluru berpandu balistik jarak dekat sebanyak empat kali minggu lalu.Pertarungan sengit menguji senjata oleh Pyongyang dilakukan ketika Seoul, Tokyo dan Washington meningkatkan latihan ketenteraan bersama untuk mengatasi ancaman yang semakin meningkat dari Utara.Korea Selatan, Jepun dan AS mengadakan latihan anti-kapal selam Jumaat lalu dan yang pertama dalam tempoh lima tahun, beberapa hari selepas tentera laut Washington dan Seoul menjalankan latihan skala besar di perairan luar semenanjung.Latihan seumpama itu membangkitkan kemarahan Korea Utara, yang melihatnya sebagai 'latihan pencerobohan'.Minggu lalu, Naib Presiden AS, Kamala Harris berada di Seoul dan melawat Zon Bebas Tentera yang membahagikan semenanjung, bagi menekankan komitmen kukuh negaranya terhadap pertahanan Korea Selatan menghadapi ancaman Utara.Pegawai Korea Selatan dan AS juga sudah memberikan amaran selama berbulan-bulan bahawa pemimpin Korea Utara, Kim Jong-un sedang bersedia untuk melancarkan satu lagi ujian nuklear.Mereka percaya perkara itu boleh berlaku tidak lama lagi selepas kongres parti China pada 16 Oktober ini.Korea Utara, yang dikenakan beberapa sekatan Pertubuhan Bangsa Bangsa Bersatu (PBB) bagi program senjata, kebiasaannya akan berusaha untuk memaksimumkan kesan geopolitik ujiannya dengan perancangan yang teliti. - AFP


Kyrgios mohon tuduhan terhadapnya ditolak atas alasan kesihatan mental

(Petugas media menunggu di luar mahkamah majistret Canberra berhubung perbicaraan kes membabitkan Nick Kyrgios / REUTERS)

SYDNEY, 4 Oktober- Bintang tenis Australia, Nick Kyrgios akan menggunakan alasan kesihatan mental agar pertuduhan serangan terhadap bekas teman wanitanya ditolak.Kyrgios dituduh menyerang bekas teman wanitanya, Chiara Passari Januari tahun lalu.Peguam Kyrgios hadir mewakilinya untuk pada perbicaraan di mahkamah majistret Canberra, di mana pemain Australia itu menghadapi tuduhan serangan biasa.Finalis Wimbledon berusia 27 tahun itu, yang tidak perlu hadir untuk sesi pendengaran kini berada di Tokyo kerana mengambil bahagian dalam Terbuka Jepun.Peguamnya, Michael Kukulies-Smith, memohon penangguhan agar diberi lebih masa untuk penilaian kesihatan mental dijalankan, menurut media termasuk penyiar awam ABC dan Sydney Morning Herald.Kukulies-Smith berkata, isu kesihatan mental anak guamnya sudah diketahui umum dan dia akan berusaha agar pertuduhan itu ditolak pada tarikh kemudian.Pemain nombor 20 dunia itu, tewas pada suku akhir Terbuka AS bulan lalu, berkata dia telah menangani kes itu selama berbulan-bulan dan cuba menanganinya hari demi hari."Setiap hari saya cuba mengawalnya dan saya mengambil semua langkah dan menanganinya di luar gelanggang," kata Kyrgios kepada pemberita di Tokyo."Saya hanya boleh melakukan apa yang saya boleh dan saya di sini di Tokyo dan hanya cuba bermain tenis yang bagus, meneruskan momentum itu dan melakukan tugas saya iaitu bermain tenis, bermain dengan baik. Itu sahaja."Kyrgios mungkin akan hadir sendiri apabila perbicaraan kembali ke mahkamah.Perbicaraan seterusnya itu dijadualkan pada 3 Februari. -AFP

(Nick Kyrgios ketika masih menjalinkan hubungan romantik bersama bekas kekasihnya, Chiara Passari)


Pihak sokong aneksasi Rusia ke atas wilayah Ukraine berdepan tindakan -AS

WASHINGTON, 4 Oktober- Amerika Syarikat (AS) memberitahu Ukraine bahawa pihak yang menyokong percubaan Rusia untuk menggabungkan empat wilayah di timur dan selatan Ukraine berkemungkinan akan "menanggung akibat buruk".

Penasihat Keselamatan Negara AS Jake Sullivan menegaskan semula sokongan AS terhadap Kiev semasa bertemu dengan Ketua Pejabat Presiden Ukraine Andriy Yermak di Istanbul pada Ahad, lapor United Press International (UPI) memetik kenyataan White House.Sullivan berkata pencabulan undang-undang antarabangsa secara terang-terangan oleh Rusia termasuk terhadap Piagam Pertubuhan Bangsa-Bangsa Bersatu, tidak akan menghalang AS, sekutunya serta rakan kongsi mengenakan tindakan ke atas mana-mana individu, entiti atau negara yang memberikan sokongan kepada pengilhakan Rusia, menurut kenyataan itu.Pertemuan itu diadakan dua hari selepas Presiden Rusia Vladimir Putin mengisytiharkan pengilhakan Donetsk, Lugansk, Zaporozhye dan Kherson setelah melakukan pungutan suara yang dikecam secara meluas sebagai 'palsu'.

Sullivan dan Yermak turut membincangkan situasi di Loji Kuasa Nuklear Zaporizhzhia Ukraine selepas penahanan pengarah loji Ihor Murashov oleh pihak Rusia serta menghalang rancangan Ukraine dengan PBB untuk mengeksport makanan.

(Jake Sullivan menegaskan semula sokongan AS terhadap Kiev semasa bertemu dengan Ketua Pejabat Presiden Ukraine Andriy Yermak di Istanbul pada Ahad/AFP)

"Sullivan menekankan bahawa AS komited untuk menyokong rakyat Ukraine yang sedang mempertahankan kedaulatan dan demokrasi mereka," memetik Rumah Putih.Sejak Putin mengumumkan percubaannya menggabungkan empat wilayah, beberapa negara demokrasi telah bertindak balas dengan mengenakan sekatan, termasuk AS, Kanada, Australia dan Britain.

Sebagai respons ke atas tindakan Rusia, Ukraine juga mengumumkan telah memohon untuk menyertai NATO.

Putin menyalahkan perluasan pakatan pertahanan membawa kepada serangannya ke atas Ukraine. -BERNAMA


Bencana stadium cemarkan cita-cita sukan Indonesia - Penganalisis

SINGAPURA, 4 Oktober - Harapan Indonesia untuk menganjurkan acara sukan dunia pada masa hadapan bergantung kepada kredibiliti penyiasatannya terhadap rusuhan bola sepak di Kanjuruhan.Penganalisis Strategi Pengurusan Orang Ramai yang berpangkalan di Los Angeles, Paul Wertheimer berkata insiden itu telah menjejaskan reputasi Indonesia untuk menjadi tuan rumah bagi pertandingan antarabangsa.

"Ini sudah tentu mencemarkan nama baik negara dan mencemarkan reputasi bola sepak di sana. Mereka tidak boleh lari daripada itu."Tetapi apa yang mereka lakukan sekarang yang akan menentukan sama ada reputasi itu kekal atau tidak, sama ada mereka boleh belajar daripada tragedi ini dan menghasilkan standard penjagaan yang akan menarik perhatian dunia," kata Wertheimer.Tambah Wertheimer, walaupun terdapat tragedi yang sama berlaku di negara yang lain namun ia tidak berlaku dalam skala yang besar.Republik itu juga telah membida untuk menggantikan China sebagai tuan rumah bola sepak Piala Asia tahun depan dan juga akan menjadi tuan rumah Piala Dunia B-20 pada Mei 2023.-AFP


Indonesia tubuh jawatankuasa khas siasat rusuhan bola sepak

(Keadaan Stadium Kanjuruhan sehari selepas tragedi rusuhan penyokong bola sepak/AFP)

JAKARTA, 4 Oktober- Kerajaan Indonesia menubuhkan jawatankuasa khas bagi menyiasat tragedi yang berlaku di Stadium Kanjuruhan, di Malang, Jawa Timur, Sabtu malam yang meragut 125 nyawa termasuk 32 orang kanak-kanak.

Jawatankuasa yang diketuai Menteri Koordinator Bidang Politik, Hukum dan Keamanan, Mohammad Mahfud MD turut dianggotai 12 lagi ahli yang memiliki latar belakang menteri, anggota persatuan bola sepak profesional, ahli akademik dan wartawan sukan."Jawatankuasa ini akan bekerja selama dua minggu atau paling lama sebulan...Hasil siasatan berserta cadangan akan dilaporkan kepada Presiden Joko Widodo," kata Mahfud dalam sidang media yang disiarkan stesen televisyen tempatan.Mahfud turut mengarahkan Ketua Polis Negara Jenderal Listyo Sigit Prabowo agar segera mendedahkan nama-nama yang telah menyebabkan tragedi.Panglima Tentera Jenderal Andika Perkasa juga diminta membuka kertas siasatan berhubung video tular melibatkan anggotanya melakukan tindakan berlebihan semasa insiden."Apakah video itu benar atau tidak, Jenderal Andika akan segera meneliti dan mengumumkannya kepada kita semua," katanya.

Terdahulu, Mahfud berkata kerajaan akan menyampaikan pampasan 50 juta rupiah (sekitar RM15,000) kepada setiap anggota keluarga yang terkorban dalam insiden tragis selepas perlawanan antara Arema FC dan Persebaya Surabaya.

(Keadaan menjadi tegang dengan pasukan keselamatan melepaskan gas pemedih mata yang menyebabkan ribuan penyokong atas padang berasak-asak untuk keluar/AFP)

Sementara itu, Presiden Arema FC Gilang Widya Pramana hari ini memohon maaf dan menyatakan sedia bertanggungjawab penuh atas tragedi 1 Oktober di Stadium Kanjuruhan."Saya sanggup menerima apa sahaja termasuk hukuman persatuan bola sepak mahupun kerajaan," katanya.

Tragedi itu berlaku selepas pasukan Arema FC tewas 3-2 kepada Persebaya Surabaya, mencetuskan kemarahan penyokongnya yang memasuki padang untuk bersemuka dengan pemain dan pegawai pasukan itu selepas perlawanan tamat.

Bagaimanapun, keadaan menjadi tegang dengan pasukan keselamatan melepaskan gas pemedih mata yang menyebabkan ribuan penyokong atas padang berasak-asak untuk keluar padang melalui satu pintu sehingga berlaku rempuhan. Tidak kurang daripada 180 orang turut cedera. -BERNAMA


Ahli genetik Sweden menang Hadiah Nobel perubatan atas penemuan evolusi manusia

(Paabo, pakar dalam bidang genetik evolusi, adalah antara pengasas paleogenetik yang mengkaji secara meluas mengenai genom Neanderthal/AFP)

ANKARA, 3 Oktiober- Ahli genetik Sweden Svante Paabo dianugerah Hadiah Nobel 2022 dalam fisiologi atau perubatan pada Isnin, hasil penemuannya dalam bidang evolusi manusia.Perhimpunan Nobel di Sweden memberi penghormatan kepada Paabo "atas penemuannya mengenai genom hominin yang telah pupus serta evolusi manusia", lapor Agensi Anadolu.Paabo yang dilahirkan pada 1955, ialah pakar dalam bidang genetik evolusi. Beliau antara pengasas paleogenetik yang mengkaji secara meluas mengenai genom Neanderthal.Ia Hadiah Nobel pertama yang dianugerahkan tahun ini. Lebih banyak pengumuman akan dibuat sepanjang minggu.-BERNAMA

(Pengarah Institut Johannes Krause (kanan) mengucapkan tahniah kepada ahli paleogenetik Sweden dan pemenang Hadiah Nobel Perubatan 2022 Svante Paabo (kiri) semasa sidang media di Institut Antropologi Evolusi Max Planck di Leipzig/AFP)


Banjir di Wilayah Chaiyaphum, Thailand terburuk sejak 50 tahun

CHAIYAPHUM, 3 Oktober- Banjir yang melanda wilayah timur laut Chaiyaphum di Thailand disifatkan sebagai antara yang terburuk pernah berlaku dalam tempoh 50 tahun.Gabenornya, Sophon Suwannarat mengisytiharkan empat daripada 16 daerah - iaitu daerah Kaset Sombun, Khon Sawan, Khon San dan Muang sebagai zon bencana, lapor Agensi Berita Thailand (TNA).Dewan bandar raya dan kawasan perniagaan di 25 bahagian ditenggelami air manakala paras air dilaporkan terus meningkat.Penduduk tempatan turut dijangki penyakit Athelete’s Foot dan penyakit kulit, dan meminta pihak berkuasa menyalurkan bantuan perubatan. -BERNAMA

(Dewan bandar raya dan kawasan perniagaan di 25 bahagian ditenggelami air manakala paras air dilaporkan terus meningkat/AFP)


Tragedi Kanjuruhan: Waris mangsa terima pampasan 50 juta rupiah

(Kelihatan kasut mangsa tragedi bertaburan  di sekitar Stadium Kanjuruhan selepas kejadian/REUTERS)

JAKARTA, 4 Oktober- Kerajaan Indonesia akan memberi pampasan sebanyak 50 juta rupiah (AS$3,268) kepada sekurang-kurangnya 125 keluarga mangsa yang maut dalam rempuhan stadium bola sepak pada malam Sabtu lalu, menurut seorang Menteri Kanan.Pejabat Presiden Joko Widodo bercadang memberikan pampasan itu dalam tempoh satu atau dua hari ini.Kematian akibat rempuhan di Stadium Kanjuruhan di daerah Malang meningkat pada awalnya merekodkan jumlah 174 mangsa serta ratusan lain cedera susulan tembakan gas pemedih mata dilepaskan oleh pihak polis.Angka rasmi magsa yang maut kemudian disagkan berjumlah 125 orang.Tindakan yang didorong oleh rusuhan penyokong ketika aksi Liga 1 Indonesia antara Arema FC (Arema) dan Persebaya Surabaya (Persebaya) itu, menyebabkan penonton cuba merempuh keluar daripada stadium.Kejadian didakwa berlaku apabila penyokong Arema tidak berpuas hati selepas pasukan mereka tewas 3-2 lalu menceroboh ke dalam padang sehingga menyebabkan anggota polis terpaksa melepaskan tembakan gas pemedih mata.

(Pengurus Arema FC, Ali Fikri (kanan) kelihatan menangis semasa menaburkan bunga sebagai tanda penghormatan kepada magsa rempuhan Stadium Kanjuruhan/REUTERS)

Sementara itu, kerajaan Indonesia menggesa polis mengenal pasti dan menghukum individu yang bertanggungjawab ke atas insiden rempuhan di stadium hingga mengorbankan 125 nyawa, manakala 323 orang lagi cedera.Ketua Menteri Keselamatan, Mahfud MD dalam satu kenyataan, berkata pihaknya mengarahkan polis negara mencari pelaku yang melakukan jenayah itu dalam insiden berkenaan."Kami meminta mereka mendedahkan siapa yang melakukan jenayah itu dan tindakan mesti diambil terhadap mereka dan kami juga berharap Polis Negara akan menilai prosedur keselamatan mereka," katanya. - REUTERS


Mahkamah Pakistan gugur kes hina mahkamah ke atas Imran Khan

NEW DELHI, 4 Oktober- Mahkamah Pakistan melepaskan bekas perdana menteri Imran Khan daripada pertuduhan menghina berhubung kenyataan kontroversinya mengenai seorang hakim.Mahkamah Tinggi Islamabad menarik balik notis tunjuk sebab yang dikeluarkan kepada Imran, pemimpin Tehreek-e-Insaf (PTI) Pakistan, berikutan permohonan maaf bertulisnya berhubung perkara itu.Berucap pada perhimpunan besar-besaran di Islamabad pada Ogos, Imran dalam nada marah mengkritik hakim mahkamah rendah yang mengarahkan pembantunya, Shehbaz Gill, ditahan semula.Imran mendakwa, Gill sebelum ini diseksa dalam tahanan.Satu panel yang diketuai Hakim Mahkamah Tinggi Islamabad, Athar Minallah memutuskan untuk menggugurkan kes itu selepas Imran menyerahkan afidavit memohon maaf atas kenyataannya.

(Bekas Perdana Menteri Pakistan Imran Khan ketika meninggalkan bangunan  Mahkamah Tinggi di Islamabad/AFP)

Bekas perdana menteri itu, yang popularitinya meningkat sejak penyingkirannya dalam undi tidak percaya pada April lalu, juga hadir di mahkamah sesyen pada Jumaat lalu untuk memohon maaf secara peribadi kepada hakim wanita yang disebutnya semasa perhimpunan terbabit.Pengguguran kes penghinaan itu melegakan Imran yang kini berkempen di seluruh negara untuk menuntut pilihan raya umum baharu dijalankan.Jika disabitkan dengan kes itu, Imran tidak boleh bertanding dalam pilihan raya dan memegang jawatan awam selama lima tahun. - BERNAMA


32 kanak-kanak terkorban dalam dalam tragedi rempuhan di Stadium Kanjuruhan

MALANG, 3 Oktober- Sekurang-kurangnya 32 kanak-kanak maut dalam insiden rusuhan di stadium Kanjuruhan, Indonesia.Pegawai Kementerian Pemerkasaan Wanita dan Kanak-kanak Indonesia, Nahar memaklumkan, mangsa yang paling muda terkorban berusia tiga tahun."Berpuluh-puluh kanak-kanak yang terperangkap dalam huru-hara tersebut kehilangan nyawa mereka.Berdasarkan data terkini yang kami terima, daripada 125 orang yang maut dalam tragedi itu, 32 daripadanya adalah kanak-kanak, dengan yang paling muda adalah berusia tiga atau empat tahun," katanya.

(Kasut dan selipar mangsa tragedi rempuhan ditinggalkan di Stadium Kanjuruhan / Foto AFP)

Ketika kemarahan memuncak terhadap polis, Ketua Menteri Keselamatan Indonesia, Mahfud MD mengumumkan sebuah jawatankuasa telah dibentuk untuk menyiasat dan menggesa mereka yang bertanggungjawab dihukum.Sementara itu, Ketua Polis Negara telah memecat Ketua Polis Malang selang beberapa jam selepas ucapan Mahfud."Malam ini Ketua Polis Negara telah membuat keputusan untuk melepaskan Ketua Polis Malang, Ferli Hidayat dan menggantikannya," kata jurucakap Polis Negara, Dedi Prasetyo dalam sidang media.Polis Jawa Timur turut menggantung tugas sembilan pegawai atas arahan Polis Negara tanpa memberi butiran lanjut mengenai tugas mereka dalam tragedi itu. -AFP


Indonesia arah dalang insiden rempuhan di stadium dihukum

JAKARTA, 3 Oktober- Kerajaan Indonesia menggesa polis mengenal pasti dan menghukum individu yang bertanggungjawab ke atas insiden rempuhan di Stadium Kanjuruhan hingga mengorbankan 125 nyawa dan mencederakan 323 yang lain.Ketua Menteri Keselamatan, Mahfud MD berkata, satu jawatankuasa khas juga dibentuk bagi menyiasat kes terbabit."Kami meminta mereka mendedahkan siapa yang melakukan jenayah tersebut dan tindakan mesti diambil dan kami juga berharap Polis Negara akan menilai prosedur keselamatan mereka.Pasukan petugas itu akan dipilih dalam tempoh 24 jam. Ia terdiri daripada pegawai kerajaan, penganalisis, wakil kementerian, pegawai pertubuhan bola sepak, ahli akademik dan media," katanya menerusi kenyataan.Tambah beliau, pihak berkuasa akan mengumumkan hasil siasatan secepat mungkin, berkemungkinan dalam tempoh dua atau tiga minggu lagi.

(Pemain dan pegawai Kelab Bola Sepak Arema berkumpul dan berdoa di tugu peringatan mangsa rempuhan di stadium Kanjuruhan / Foto AFP)

Presiden Indonesia, Joko Widodo mengumumkan siasatan dilakukan ke atas insiden itu.Bagaimanapun, kumpulan hak asasi manusia, Amnesty International mahu penyiasatan bebas dilakukan.Pada masa sama, pegawai terlibat perlu bertanggungjawab kerana menggunakan gas pemedih mata di kawasan stadium."Kami menyeru pihak berkuasa menjalankan siasatan pantas, teliti dan bebas terhadap penggunaan gas pemedih mata di stadium dan memastikan mereka yang didapati melakukan kesalahan dibicarakan di mahkamah terbuka.Kehilangan nyawa ini tidak boleh dibiarkan tanpa jawapan," katanya. -AFP


'Youtuber' cipta mesin rumput laser

AMERIKA SYARIKAT, 3 Oktober- Seorang 'Youtuber', Daniel Riley mencipta mesin pemotong rumput dengan pancaran laser berkuasa tinggi.Riley menerusi saluran Youtube 'rctestflight' popular dengan video inovasi teknologi.Video ciptaan terbaharunya itu menunjukkan Riley berjaya memotong rumput tanpa menggunakan sebarang bilah.Riley menggunakan laser dengan kuasa 40 watt, iaitu kira-kira 8,000 kali ganda lebih kuat daripada penunjuk laser.

(Video di Youtube 'rctestflight' menunjukkan Riley melakukan banyak uji kaji sebelum berjaya memotong rumput dengan alat ciptaannya itu)

Riley memasang laser pada gimbal berbucu 3D supaya ia boleh berputar dengan mudah. Dia bermula dengan menguji kuasa dan mendapati laser tersebut membakar rumput, bukan memotongnya.Selepas banyak pelarasan dilakukan, Riley berjaya mencipta vakum untuk menyedut bilah rumput tegak untuk laser memotongnya.


'Hulk', 'Batman' cuci tingkap di Kanada

KANADA, 3 Oktober- Sekumpulan pencuci tingkap membuat kemunculan berpakaian seperti adiwira bagi menghiburkan pesakit di sebuah hospital kanak-kanak di Kanada.Beberapa karakter adiwira pujaan kanak-kanak yang cukup dikenali itu berkumpul bagi menjayakan "Superhero Day".Pesakit dan ahli keluarga di hospital terbabit berasa teruja melihat adiwira kesukaan masing-masing membersihkan tingkap di luar bilik mereka.Menerusi perkongsian di laman Twitter @Goodable, kelihatan pesakit kanak-kanak tersenyum menghampiri tingkap untuk berinteraksi dan bergambar dengan kumpulan adiwira tersebut.

(Kemunculan 'Hulk' menceriakan pesakit di wad kanak-kanak di sebuah hospital di Kanada / Foto Twitter @Goodable)

Selain menghiburkan pesakit kanak-kanak, pekerja pembersihan itu turut membawa poster tertera kata-kata semangat.Usaha murni kumpulan pencuci tingkap berkenaan mendapat pujian warga maya.


Israel tembak mati dua rakyat Palestin

RAMALLAH, 3 Oktober- Dua rakyat Palestin ditembak mati oleh tentera Israel dalam satu serbuan berdekatan Ramallah yang diduduki tentera itu.Kementerian Kesihatan Palestin menerusi kenyataan memaklumkan, dua mangsa tersebut maut selepas tentera Israel melepaskan tembakan ke arah mereka yang berada berdekatan kem pelarian Jalazun.Bagaimanapun, butiran lanjut mengenai identiti kedua-dua mangsa yang terbunuh itu masih belum diperolehi.Sementara itu, tentera Israel mendakwa mereka melepaskan tembakan selepas kedua-dua mangsa dikatakan cuba merempuh anggota Pasukan Pertahanan Israel (IDF).

(Asap berkepul-kepul daripada tayar yang dibakar sebagai protes selepas tentera Israel membunuh dua rakyat Palestin di kem Jalazun / Foto AFP)

Tentera zionis juga menahan 16 individu lain dalam serbuan yang dilakukan tengah malam tadi di seluruh Tebing Barat.Pada Rabu lalu, empat rakyat Palestin terbunuh di bandar utara Jenin, dengan Israel mengatakan pihaknya menyasarkan dua suspek terbabit dalam beberapa serangan tembakan yang berlaku baru-baru ini.Sejak Mac lalu, Israel melancarkan ratusan serbuan di Tebing Barat yang dikatakan bertujuan memburu militan, dengan kebanyakan serangan berkenaan tertumpu di Jenin dan bandar berdekatan, Nablus.Serbuan mencetuskan pertempuran yang mengorbankan berpuluh-puluh warga Palestin. -AFP


Hospital di Pakistan sesak akibat penularan penyakit bawaan air

SEHWAN, 3 Oktober- Wad kecemasan di hospital utama kerajaan di sini penuh dan tidak mampu menampung jumlah pesakit.Ratusan pesakit terpaksa bersesak-sesak di bilik dan koridor hospital untuk mendapatkan rawatan penyakit malaria dan penyakit-penyakit lain yang merebak pantas selepas negara tersebut dilanda banjir terburuk pada Ogos dan September lalu.Seorang doktor muda, Naveed Ahmad yang bertugas di jabatan kecemasan Institut Sains Kesihatan Abdullah Shah, dikelilingi lima atau enam pesakit yang cuba mendapatkan perhatiannya.Bagaimanapun, doktor berusia 30 tahun itu kekal tenang ketika perkhidmatan kecemasan bergelut menghadapi ribuan pesakit yang tiba beribu batu selepas kediaman mereka ditenggelami banjir."Kami terlalu banyak kerja sehingga ada kala saya berasa seperti hendak pitam, namun, doa daripada pesakit-pesakit ini yang membuat kami terus bertahan.Anggaran 300-400 pesakit yang tiba di klinik setiap pagi, kebanyakannya adalah kanak-kanak menghidap malaria dan cirit-birit," katanya.

(Dr. Naveed Ahmad sedang memeriksa seorang wanita sambil dikerumui beberapa pesakit lain / Foto REUTERS)

Banjir terburuk di Pakistan menjejaskan kira-kira 33 juta rakyat negara itu yang mempunyai populasi 220 juta penduduk.Beratus-ratus ribu rakyat Pakistan yang melarikan diri dari rumah masing-masing kini tinggal di kem kerajaan atau di tempat terbuka.Air banjir yang bertakung sehingga ratusan kilometer persegi, mungkin mengambil masa dua hingga enam bulan untuk surut.Keadaan itu menyebabkan kes jangkitan kulit dan mata yang meluas, cirit-birit, malaria, kepialu dan demam denggi.


Gencatan senjata di Yaman tamat

DUBAI, 3 Oktober- Gencatan senjata selama enam bulan dalam perang Yaman, telah berakhir dan tidak akan dilanjutkan.Utusan khas Pertubuhan Bangsa Bersatu (PBB), Hans Grundberg, menggesa semua pihak supaya bertenang dan memaklumkan rundingan akan diteruskan.Beliau berkata, usaha untuk melanjutkan gencatan senjata selama enam bulan lagi masih belum berjaya."Utusan khas PBB kesal kerana persetujuan belum dicapai hingga hari ini, kerana gencatan senjata yang dilanjut dan diperluaskan akan memberi faedah lebih baik kepada penduduk.Saya menggesa pihak bertelagah untuk menunaikan kewajiban kepada rakyat Yaman supaya mencari jalan demi keamanan," menurut satu kenyataan.

(Hans Grundberg, Utusan khas PBB / Foto AFP)

Gencatan senjata yang digubal selama dua bulan pada April lalu dan diperbaharui dua kali, menyaksikan penurunan mendadak pertempuran antara pemberontak Huthi yang disokong Iran dan pakatan prokerajaan yang diketuai Arab Saudi.Menurut PBB, perang yang bergolak sejak 2014 itu mengorbankan ratusan ribu mangsa sama ada secara langsung atau tidak langsung dan mewujudkan krisis kemanusiaan terburuk di dunia. -AFP


Jumlah kematian akibat Taufan Ian meningkat kepada 83 mangsa setakat ini

FLORIDA, 3 Oktober- Sekurang-kurangnya 83 maut susulan Taufan Ian yang melanda Florida, Amerika Syarikat minggu ini.Ribut tropika itu mencetuskan banjir dan kemusnahan khususnya di Fort Myers, Pantai Fort Myers dan Cape Coral di barat daya Florida.Agensi Anadolu melaporkan jumlah kematian dibimbangi terus meningkat.Carolina Utara melaporkan empat korban dan usaha menyelamat masih dijalankan selepas ribut Kategori Empat itu melanda pada Rabu.Presiden, Joe Biden terdahulu berkata Taufan Ian mungkin menjadi bencana yang paling membawa maut dalam sejarah negeri itu.Jelasnya, angka kematian sebenar belum disahkan, namun daripada laporan awal yang diterima jumlah terkorban terus bertambah.

Terdahulu, lebih 900,000 penduduk terputus bekalan elektrik di Florida pada malam Sabtu sekali gus menghalang usaha mereka yang berpindah untuk pulang ke rumah masing-masing.Ian melintasi Florida dan ke Lautan Atlantik sebelum membuat pendaratan di AS sekali lagi.Taufan Kategori 1 itu, membadai pantai Carolina pada Jumaat, dengan angin berkelajuan maksimum 85 batu (140 kilometer) sejam.-AFP


Palestin gesa eropah pastikan Israel patuh undang-undang antarabangsa

RAMALLAH, 3 Oktober- Palestin pada Ahad menggesa komuniti antarabangsa memastikan Israel bertanggungjawab secara langsung terhadap peningkatan keganasan ke atas rakyat Palestin di Tebing Barat.Selain itu komuniti antarabangsa juga digesa memberi tekanan hebat yang sebenarnya ke atas rejim untuk menghentikan segera semua kekerasan terhadap rakyat Palestin.Palestin juga mahu negara-negara Eropah memastikan Israel mematuhi undang-undang antarabangsa, resolusi Pertubuhan Bangsa-Bangsa Bersatu (PBB) dan prinsip hak asasi manusia, lapor Xinhua.Menurut kenyataan Kementerian Luar Palestin, Israel masih tidak berganjak dengan perbuatannya dan Palestin memandang serius perkara ini kerana ia dilihat hanya memenuhi kepentingan Israel.Gesaan itu dibuat menjelang mesyuarat ke-12 Majlis Persatuan Kesatuan Eropah-Israel, yang bakal berlangsung di Brussels.

Mesyuarat itu antara lain akan membincangkan mengenai topik perdagangan, tenaga, perubahan iklim, budaya, sains dan teknologi.

Pertemuan itu berlangsung di tengah-tengah ketegangan yang berterusan antara tentera Israel dan rakyat Palestin di Tebing Barat.Sejak awal Januari, lebih 100 rakyat Palestin dibunuh tentera Israel di Tebing Barat, menurut angka rasmi Palestin. Sementara itu, 18 warga Israel terbunuh dalam serangan yang dilakukan penduduk Palestin di bandar-bandar Israel sejak Mac.- BERNAMA


125 terbunuh, 323 cedera dalam rusuhan di Stadium Kanjuruhan

MALANG, 3 Oktober- Sekurang-kurangnya 125 orang terbunuh dan 323 orang tercedera dalam tragedi rusuhan yang berlaku di Stadium Kanjuruhan pada Sabtu.Suasana tegang berlaku apabila peminat pasukan tuan rumah Arema FC menyerbu padang stadium selepas tewas 3-2 kepada musuh tradisi, Persebaya Surabaya.Polis bertindak dengan melancarkan gas pemedih mata ke arah kawasan penonton sekali gus menyebabkan penonton cemas dan bertempiaran untuk keluar sehingga tercetusnya insiden pijak-memijak serta sesak nafas akibat gas pemedih mata itu.Polis turut mengesahkan dua pegawainya terbunuh selain kematian seorang kanak-kanak lelaki berusia lima tahun."Salah satu mesej kami adalah supaya pihak berkuasa menyiasat (kejadian) ini secara menyeluruh. Dan kami mahu akauntabiliti, siapa yang harus dipersalahkan?" kata Andika yang berusia 25 tahun, yang enggan memberikan nama belakangnya.“Kami mahu keadilan untuk penyokong kami yang terkorban,” tambahnya.

Presiden Indonesia, Joko Widodo mengumumkan siasatan ke atas insiden itu tetapi kumpulan hak asasi manusia berkata ia harus bebas dan pegawai perlu bertanggungjawab kerana menggunakan gas pemedih mata di kawasan terkurung."Kami menyeru pihak berkuasa untuk menjalankan siasatan yang pantas, teliti dan bebas terhadap penggunaan gas pemedih mata di stadium dan memastikan mereka yang didapati melakukan pelanggaran dibicarakan di mahkamah terbuka," kata Amnesty International dalam satu kenyataan.Petisyen dalam talian bertajuk "Polis mesti berhenti menggunakan gas pemedih mata" mengumpulkan hampir 6,000 tandatangan menjelang pagi Isnin.Sementara itu, Presiden FIFA, Gianni Infantino menggelar tragedi itu sebagai "hari gelap" untuk bola sepak namun tidak meminta sebarang tindakan pihak berkuasa.Garis panduan keselamatan badan induk bola sepak dunia melarang penggunaan gas pemedih mata dalam mengawal situasi orang ramai oleh polis atau pengawal di tepi padang.Arena bola sepak dunia bersatu meratapi tragedi itu dengan kelab Sepanyol berdiam diri selamat seminit sebagai simbolik penghargaan buat mereka yang terkorban dalam tragedi rusuhan itu.-AFP


Keselamatan rakyat diutamakan, mahu bawa pulang rakyat di kem tahanan Syria

SYDNEY, 3 Oktober- Kerajaan Australia beri jaminan akan terus melindungi rakyat dan keselamatan mereka.Kenyataan tersebut disokong susulan laporan akan menghantar pulang puluhan wanita dan kanak-kanak dari kem tahanan di Syria."Kira-kira 20 wanita dan 40 kanak-kanak akan dibawa pulang dari kem tersebut," memetik sumber daripada portal The Guardian.Jurucakap Menteri Dalam Negeri, Clare O'Neil bagaimanapun tidak mengesahkan penghantaran pulang yang dilaporkan namun hanya mengatakan bahawa kerajaan akan melindungi rakyatnya.Wanita dan kanak-kanak Australia itu tinggal di kem tahanan Al-Hol dan Roj di timur laut Syria yang dikuasai Kurdish sejak kejatuhan pentadbirannya pada tahun 2019."Keutamaan kerajaan Australia ialah melindungi kepentingan rakyat Australia dan Australia," kata jurucakap itu.Pihak berkuasa Kurdish telah berulang kali menyeru negara untuk menghantar pulang rakyat mereka dari kem sesak, di mana Al-Hol adalah yang terbesar.Walaupun mendapat panggilan daripada Pertubuhan Bangsa-Bangsa Bersatu (PBB) dan kumpulan hak asasi manusia, kebanyakan negara menerimanya hanya secara sporadis, takut akan ancaman keselamatan dan tindak balas politik.Penghantaran pulang itu akan menandakan pemulihan dasar untuk Australia selepas kerajaan terdahulu memutuskan untuk menentang misi sedemikian dengan mengambil kira risiko keselamatan.-AFP


Mangsa seksual kanak-kanak, Persatuan Kriket Australia tampil membuat permohonan maaf

SYDNEY, 3 Oktober - Persatuan Kriket Australia (CA) membuat permohonan maaf kepada mangsa penderaan seks kanak-kanak yang terselamat dan menggesa tindakan lanjut untuk menangani isu mengerikan dalam arena sukan itu di Australia.Badan kebangsaan sukan itu telah menyertai skim ganti rugi untuk mangsa institusi penderaan seksual kanak-kanak namun pengerusinya, Lachlan Henderson menggesa organisasi negeri untuk turut mendaftar."Kes penderaan seks kanak-kanak adalah isu yang mengerikan yang dihadapi oleh masyarakat dan banyak sukan termasuk kriket."Kami tidak boleh mengubah apa yang berlaku, tetapi kami perlu melakukan apa yang kami mampu untuk membantu mangsa."Bagi pihak CA saya ingin memohon maaf kepada sesiapa yang telah mengalami penderaan seksual semasa terlibat dalam Kriket Australia," kata Henderson.

(Pengerusi Persatuan Kriket Australia, Lachlan Henderson/REUTERS)

Awal tahun ini, bekas pemain kriket remaja mengambil tindakan undang-undang terhadap CA atas dakwaan penderaan yang dialami semasa lawatan bawah 19 tahun ke India dan Sri Lanka pada 1985.Secara berasingan pada 2009, bekas pemain kriket negeri, Ian King dipenjarakan kerana mendera pemain iaitu pelajar sekolah secara seksual sebagai jurulatih pada 1980-an dan 1990-an.Skim Penyelesaian Nasional Australia yang ditubuhkan selepas siasatan kerajaan mendedahkan laporan mengerikan tentang penderaan seksual kanak-kanak yang bersejarah di banyak institusi, bertujuan untuk menyokong dan memberi pampasan kepada mangsa.Walau bagaimanapun, skim ini bergantung kepada pertubuhan yang menyertai secara sukarela."Kami menggalakkan semua negeri dan wilayah untuk menyertai Skim Penyelesaian Kebangsaan dan lembaga CA sedang meneroka cara lain yang Cricket Australia boleh membantu mangsa penderaan," kata Henderson.-AFP


Kes taun baharu dikesan di Haiti

PORT-AU-PRINCE, 3 Oktober- Jangkitan taun baharu dikesan di Haiti dalam tempoh lebih tiga tahun selepas wabak itu membunuh 10,000 orang di negara Caribbean berkenaan.Kementerian Kesihatannya dalam satu kenyataan, berkata kes yang disahkan dikesan di Port-Au-Prince, manakala terdapat beberapa kes yang disyaki di kejiranan Cite Soleil.Pada sidang akhbar petang Ahad, Ketua Pengarah Kementerian Kesihatan Awam Haiti, Laure Adrien, berkata bahawa tujuh atau lapan orang telah meninggal dunia.“Kebanyakan mangsa meninggal dunia dalam komuniti dan tidak dapat pergi ke hospital,” katanya.

(Ketua Pengarah Kementerian Kesihatan Awam dan Penduduk (MSPP), Laure Adrien semasa sidang akhbar di Port-Au-Prince, Haiti/ REUTERS)

Kementerian itu turut menambah bahawa pelbagai langkah sedang diambil untuk mengehadkan penyebaran virus, termasuk siasatan ke atas kes berpotensi dan pada masa sama menyeru rakyat untuk mengamalkan langkah penjagaan kebersihan yang lebih tinggi.Taun diperkenalkan oleh pekerja Pertubuhan Bangsa-Bangsa Bersatu (PBB) selepas gempa bumi Haiti 2010, di mana taun terus membunuh kira-kira 10,000 orang.Jangkitan pertama virus dikesan di sekitar Sungai Artibonite, di mana pasukan pengaman PBB membuang najis, sebelum merebak ke seluruh negara.Hanya pada Ogos 2016, PBB secara rasmi mengiktiraf peranannya dalam permulaan wabak itu.Sebelum ini, kes positif terakhir yang dikesan adalah pada 2019 dan pada Februari 2022 Kementerian Kesihatan Awam mengadakan upacara menandakan penghapusan taun secara rasmi di negara itu.Perdana Menteri, Ariel Henry, yang berkhidmat sebagai pemangku ketua negara sejak pembunuhan presidennya pada Julai 2021, berkata pada majlis itu: "4 Februari ini adalah contoh komitmen politik dan sivik, yang akan kekal sebagai tarikh yang tidak dapat dilupakan dalam sejarah kesihatan awam. - AFP


'Spiderman Perancis' panjat bangunan pencakar langit tertinggi di Barcelona bersama anak

BARCELONA, 3 Oktober - Alain Robert, pemanjat bebas yang digelar 'Spiderman Perancis' memanjat salah satu bangunan pencakar langit tertinggi di sini kelmarin tanpa menggunakan abah-abah.Buat pertama kalinya, pemanjat bangunan terkenal itu disertai oleh anak lelakinya."Kali ini berbeza. Anak saya bukan pendaki jadi saya rasa bertanggungjawab. Saya tahu dia seorang lelaki yang besar, 34. Ia adalah keputusannya sendiri," kata Robert kepada Reuters ketika bersiap untuk memulakan pendakian itu.Orang ramai dan polis menyaksikan lelaki berusia 60 tahun itu dan anaknya, Julien Robert, memanjat Torre Glories sepanjang 144 meter (m).Dahulunya Torre Agbar merupakan sebuah bangunan pejabat bertutup kaca yang direka oleh arkitek Jean Nouvel dan terkenal dengan pencahayaan pada waktu malam.

"Saya berasa sangat tertekan. Saya tidak pernah begitu takut dalam hidup saya. Saya telah melakukan perkara yang menakutkan dalam hidup, tetapi ini...saya tidak pernah begitu takut untuk hidup saya. Nasib baik saya mempunyai ayah yang akan bercakap dengan saya, dan membimbing saya," kata Julien Robert kepada Reuters sebelum mereka bermula.Kedua-dua mereka mengambil masa kurang sejam bagi menyelesaikan misi memanjat bangunan berkenaan dan ditemui di bahagian atas bangunan oleh polis.Mereka kemudiannya diiringi turun ke tingkat bawah namun pihak polis tidak menangkap mereka.Alain Robert mula memanjat bangunan pada tahun 1975 dengan berlatih di tebing berhampiran kampung halamannya di Valence di selatan Perancis.Beliau mula melakukan misi memanjat solo pada tahun 1977 dan pernah memanjat lebih daripada 150 bangunan, termasuk Burj Khalifa di Dubai, Menara Eiffel, Paris dan Jambatan Golden Gate di San Francisco.Robert jarang mendapat kebenaran dan memanjat tanpa abah-abah, hanya menggunakan sepasang kasut memanjat, dan membawa beg serbuk kapur.-REUTERS


Presiden FIFA sedih insiden berlaku di Indonesia

(Orang ramai menyalakan lilin untuk menunjukkan ucapan takziah kepada mangsa rempuhan/AFP)

JAKARTA, 3 Oktober- Presiden FIFA Gianni Infantino menyuarakan rasa sedihnya dengan tragedi yang berlaku di Stadium Kanjuruhan, di Malang, Jawa Timur, yang meragut 125 nyawa. Infantino turut mengucapkan takziah kepada keluarga dan rakan mangsa yang terkorban dalam insiden tragis itu.“Hari ini...hari suram buat semua yang terlibat dalam arena bola sepak dan satu tragedi yang tidak dapat dibayangkan,” katanya dalam satu kenyataan.Beliau berkata dunia bola sepak terkejut dengan insiden tragis yang berlaku selepas perlawanan antara Arema FC dan Persebaya Surabaya.“FIFA dan komuniti bola sepak global, ingatan dan doa kami untuk mangsa dan mereka yang cedera, kami turut bersama rakyat Republik Indonesia, Konfederasi Bola Sepak Asia, Persatuan Bola Sepak Indonesia, dan Bola Sepak Indonesia. Liga, pada masa sukar ini,” katanya.Sementara itu, polis Indonesia dalam satu kenyataan memaklumkan semakan semula yang dilakukan pihak berkuasa mendapati jumlah sebenar korban ialah 125 orang, bukan 129 seperti dilaporkan sebelum ini. Menurut polis perbezaan jumlah mangsa yang dilaporkan sebelum ini disebabkan kesilapan dalam rekod kematian di 10 hospital yang mengendalikan mangsa.- BERNAMA

(Penyokong bola sepak Indonesia berdoa untuk mangsa rempuhan/AFP)


Angka korban Taufan Ian bertambah

(Sebuah kapal layar tersadai di halaman sebuah rumah selepas Taufan Ian/AFP)

AMERIKA SYARIKAT, 3 Oktober- Angka kematian akibat Taufan Ian yang melanda Amerika Syarikat (AS), melonjak melebihi 40 kematian pada Sabtu.Presidennya, Joe Biden menuju ke Florida pada Ahad untuk meninjau kemusnahan yang berlaku akibat taufan itu.Komuniti Florida mengalami kemusnahan teruk dan masih mencari mangsa yang terselamat.Rumah, restoran dan perniagaan turut terganggu berikutan taufan kategori 4 itu melanda pada Rabu.Jumlah kematian akibat taufan itu disahkan meningkat kepada 44 orang di seluruh negeri, kata Suruhanjaya Pemeriksa Perubatan Florida pada Sabtu.Tetapi laporan kematian tambahan masih dicatatkan mengikut daerah dan menunjukkan angka yang semakin meningkat.Lee County mencatatkan 35 kematian, menurut pegawai keselamatan di sana.Pejabat gabenor di pantai Carolina Utara mengesahkan empat kematian berkaitan Ian.

(Pemandangan udara selepas Taufan Ian melanda/AFP)

Menurut Pengawal Pantai AS, 16 pendatang asing hilang daripada bot yang karam semasa taufan, namun dua orang daripadanya ditemui mati dan sembilan yang lain berjaya diselamatkan, termasuk empat warga Cuba yang berenang ke pantai di Florida Keys.Lebih 900,000 penduduk terputus bekalan elektrik di Florida pada malam Sabtu, sekali gus menghalang usaha mereka yang berpindah untuk pulang ke rumah masing-masing.Ian melintasi Florida dan ke Lautan Atlantik sebelum membuat pendaratan di AS sekali lagi.Taufan Kategori 1 itu, membadai pantai Carolina pada Jumaat, dengan angin berkelajuan maksimum 85 batu (140 kilometer) sejam.Ia kemudiannya diturunkan kepada siklon pasca-tropika, dan ia meresap ke atas Virginia lewat Sabtu.Menurut laman web poweroutage.us pada Sabtu, lebih 45,000 penduduk masih tiada bekalan elektrik di seluruh North Carolina dan Virginia..-AFP


Solidariti selepas kematian Mahsa Amini diteruskan

(Seorang penunjuk perasaan menjerit semasa demonstrasi menentang rejim Iran/AFP)

PARIS, 3 Oktober- Beribu-ribu orang berarak di Paris pada Ahad untuk mengutuk kepimpinan Islam Iran dalam menunjukkan solidariti terhadap protes yang tercetus di seluruh negara selepas kematian Mahsa Amini.Berikutan itu, perhimpunan besar di bandar-bandar utama termasuk Los Angeles dan Toronto berlaku pada hujung minggu.Sekumpulan besar orang berjalan kaki dari hab protes ke ibu kota Perancis itu di Place de la Republique menuju Place de la Nation."Sertai revolusi feminis pertama!" dan "Mahsa Amini, namamu telah menggegarkan kezaliman!" antara slogan yang dibawa oleh penunjuk perasaan.Mereka melaungkan "Wanita, Kehidupan, Kebebasan", tiga perkataan yang menjadi slogan utama protes itu.Walaupun tindakan keras yang Menurut kumpulan Hak Asasi Manusia Iran (IHR), biarpun tindakan keras telah dikenakan, namun protes terus berlaku setiap hari dan telah menyebabkan 92 orang terbunuh."Buat kali ini, wanitalah yang bangkit dan disertai oleh lelaki. Inilah masanya untuk cuba mengubah keadaan," kata Guilda Torabi, pelajar berasal dari Iran."Mereka keluar untuk membantah, tetapi mereka terbunuh. Kami bertuah kerana dapat berdemonstrasi dan berjuang untuk mereka. Jadi kami akan terus datang," katanya.-AFP

(Seorang penunjuk perasaan mengecat muka dengan lukisan ikonik Perancis "Marianne"/AFP)


Presiden Jokowi mahu siasatan rapi dilakukan

(Penyokong bola sepak menunjukkan ucapan takziah kepada mangsa rempuhan/AFP)

MALANG, 3 Oktober- Sekurang-kurangnya 125 orang maut, manakala 180 lagi cedera susulan insiden rusuhan penyokong kelab bola sepak di Indonesia pada Sabtu.Rusuhan itu berlaku selepas tamat perlawanan antara Arema FC dan Persebaya Surabaya.Presiden Indonesia, Joko Widodo akui kesal dengan tragedi tersebut dan mahukan siasatan dilakukan hingga ke akar umbi."Khusus kepada KABORI, saya mahu siasatan dijalankan."Beliau turut menegaskan, "rasa persaudaraan Indonesia harus dijaga bersama."Semua mangsa yang dirawat di hospital perlu diberi rawatan terbaik.Selain itu pihak berkuasa tempatan dan Persatuan Sepak Bola Seluruh Indonesia (PSSI) diarah menilai semula prosedur keselamatan di stadium bagi menghindari tragedi menyedihkan itu daripada berulang.

(Ucapan takziah diletakkan ketika orang ramai menyalakan lilin di Jakarta/AFP)

Bagi mendapatkan butiran lanjut mengenai tragedi itu, Persekutuan Bola Sepak Antarabangsa FIFA telah pun menghubungi PSSI.Setiausaha Agungnya, Yunus Nusi berkata, laporan telah dihantar kepada badan induk tersebut bagi memberi penjelasan."Kami akan berkomunikasi terus dengan FIFA bagi menjelaskan perkara sebenar supaya PSSI Indonesia tidak dipersalahkan. Tetapi kita tahu bersama FIFA, AFC tidak terburu-buru dalam membuat keputusan."Tambah beliau, wakil FIFA juga dialu-alukan untuk datang ke Indonesia bagi mendapatkan maklumat lebih terperinci mengenai insiden berkenaan.


Mahkamah Perlembagaan Rusia iktiraf perjanjian gabung empat wilayah Ukraine

(Orang ramai menghadiri perhimpunan dan konsert sempena penggabungan empat wilayah Ukraine di Moscow/AFP)

MOSCOW, 2 Oktober- Mahkamah Perlembagaan Rusia mengiktiraf perjanjian yang ditandatangani Presiden Vladimir Putin untuk menggabungkan empat wilayah Ukraine, menjadi sebahagian daripada Persekutuan Rusia.Dokumen mahkamah yang diterbitkan dalam talian menyatakan perjanjian itu selaras dengan perlembagaan negara.Empat wilayah tersebut ialah Donetsk, Kherson,Lugansk dan Zaporizhzhia yang mendakwa telah ditindas tentera Ukraine dan sekutunya sejak 2014.-AFP

(Presiden Rusia menyanyikan lagu kebangsaan semasa perhimpunan dan konsert menandakan penggabungan empat wilayah di Moscow pada 30 Sept. 2022/AFP)


Rempuhan di Stadium Kanjuruhan, Indonesia: Angka rasmi kematian 125 orang

(Waris mangsa rempuhan selepas perlawanan bola sepak di antara antara Arema FC dan Persebaya Surabaya bertukar ganas di Stadium Kanjuruhan di Malang, Jawa Timur, Indonesia, sedang menunggu di luar hospital/AFP)

MALANG, 2 Oktober- Angka kematian akibat rempuhan berpunca daripada rusuhan penonton perlawanan bola sepak di Stadium Kanjuruhan Indonesia disahkan berjumlah 125 daripada angka yang dilaporkan sebelum ini iaitu 174 orang.

Pihak berkuasa tempatan mengesahkan ia berikutan pertindihan bilangan atau pengiraan dua kali yang memberikan jumlah tidak tepat.

Timbalan Gabenor Jawa Timur Emil Dardak berkata,  data dikumpul oleh polis tempatan dari 10 hospital.

"Buat masa ini angka rasmi kematian ialah 125. 124 telah dikenal pasti dan satu belum.

"Beberapa nama telah direkodkan dua kali kerana mereka telah dirujuk ke hospital lain dan ditulis semula," kata Timbalan Gabenor Jawa Timur Emil Dardak kepada penyiar Metro TV, memetik data dikumpul oleh polis tempatan dari 10 hospital," katanya kepada Metro TV.

Terdahulu, laporan menyebut kematian akibat rempuhan di Stadium Kanjuruhan di sini membabitkan sekurang-kurangnya 174 mangsa, susulan tembakan gas pemedih mata dilepaskan pihak polis.

Tindakan melepaskan gas pemediah mata itu susulan rusuhan penyokong ketika aksi Liga 1 Indonesia antara Arema FC (Arema) dan Persebaya Surabaya (Persebaya) yang menyaksikan penonton cuba merempuh keluar dari stadium.Tragedi pada malam Sabtu itu, yang turut menyebabkan lebih 180 mangsa mengalami kecederaan, adalah antara kemalangan terburuk di dunia membabitkan stadium sukan.Penyokong Arema yang tidak berpuas hati selepas pasukan mereka tewas 3-2, menceroboh ke dalam padang dan memaksa anggota polis menembak gas pemedih mata.Ia adalah kekalahan pertama Arema kepada seteru utama itu dalam tempoh lebih dua dekad.Tembakan gas pemedih mata menyebabkan penyokong bertempiaran lari sehingga ada yang terkorban akibat terjatuh dan dipijak."Mereka berebut-rebut keluar melalui satu pintu saja. Akibat terlalu sesak, ada yang tidak dapat bernafas dan tidak cukup oksigen," kata ketua polis Jawa Timur, Nico Afinta.Kerajaan Indonesia juga kesal di atas kemalangan berkenaan dan berjanji akan melakukan siasatan terperinci berhubung kes yang turut mengorbankan dua anggota polis itu.Pihak polis, yang menyifatkan tindakan penyokong terbabit sebagai 'rusuhan' berkata tembakan gas pemedih mata dilepaskan bagi memaksa penyokong kembali ke tempat duduk mereka.Timbalan Gabenor Jawa Timur, Emil Dardak, memberitahu Kompas TV sebentar tadi bahawa sekurang-kurangnya 174 mangsa maut, meningkat berbanding 129 mangsa, yang dimaklumkan sebelum iniPihak polis berkata sebahagian besar mangsa maut kerana dipijak atau sesak nafas selepas panik kerana terperangkap apabila dihujani tembakan gas pemedih mata.Stadium yang boleh memuatkan 42,000 orang itu padat dipenuhi penonton dan kira-kira 3,000 orang memasuki padang apabila perlawanan berakhir manakala 13 kenderaan turut musnah dalam rusuhan itu.Persaingan ganas dalam kalangan penyokong tegar bola sepak di Indonesia adalah perkara biasa, lebih-lebih lagi dalam kes Arema dan Persebaya, yang sememangnya seteru tradisi.Sehubungan itu, kerajaan mengesyorkan pertandingan diadakan pada waktu tengah hari dan tiada tiket dijual kepada penyokong Persebaya memandangkan pertandingan berlangsung di Malang.Bagaimanapun, Menteri Penyelaras, Politik, Undang-Undang dan Keselamatan Indonesia, Mahfud MD, berkata penganjur tidak mengendahkan saranan itu dan mengadakan pertandingan pada waktu petang."Malah, mereka juga menjual kesemua 42,000 tiket walaupun disyorkan hanya mencetak 38,000 tiket," katanya.

(Taburan kelopak bunga dan lilin dinyalakan   di luar Stadium Kanjuruhan di Malang, Jawa Timur, Indonesia, bagi memperingati mangsa tragedi/AFP)

Rusuhan dalam kalangan peminat bola sepak adalah masalah yang kerap berlaku di Indonesia, sehingga mengakibatkan kejadian yang meragut nyawa.

Arema FC dan Persebaya Surabaya adalah musuh dalam bola sepak sejak sekian lama.Penyokong Persebaya Surabaya tidak dibenarkan membeli tiket perlawanan itu kerana bimbang berlaku keganasan.Bagaimanapun, Menteri Penyelaras bagi hal ehwal politik, Undang-undang dan Keselamatan Indonesia, Mahfud MD, berkata penganjur tidak mengendahkan syor untuk mengehadkan jumlah tiket serta cadangan mengadakan perlawanan pada sebelah petang berbanding malam.Sementara itu, tinjauan medapati peminat Arema menabur kelopak bunga di monumen maskot kelab itu di luar stadium sebagai penghormatan kepada mangsa yang terkorban. -AFP


Sekurang-kurangnya 92 orang terbunuh dalam protes di Iran

PARIS, 2 Oktober- Sekurang-kurangnya 92 orang terkorban susulan tindakan keras pihak berkuasa Iran bagi menangani protes antikerajaan yang tercetus disebabkan kematian seorang wanita Kurdish, Mahsa Amini, menurut NGO Hak Asasi Manusia Iran (IHR) yang berpangkalan di Norway pada Ahad.Pengarah IHR, Mahmood Amiry-Moghaddam berkata masyarakat antarabangsa mempunyai kewajipan untuk menyiasat jenayah ini dan menghalang jenayah selanjutnya dilakukan oleh Republik Islam.Sebelum ini, sebanyak 83 orang dilaporkan terbunuh dalam inisiden tersebut.-AFP

(Penunjuk perasaan memegang bendera Iran semasa protes di Los Angeles, California/AFP)


BURIRAM, 2 September- Perlumbaan MotoGP, Grand Prix Thailand di Litar Antarabangsa Buriram terpaksa ditunda akibat hujan lebat. Ia merupakan Moto GP pertama Thailand sejak 2019.Perlumbaan yang sepatutnya bermula pada pukul 3.00 petang itu ditunda selama 55 minit.Dalam perlumbaan itu, pelumba pasukan Mooney VR46 Racing Team, Marco Bezzecchi dijangka memulakan perlumbaan di petak pertama.Manakala Jorge Martin dari Prima Pramac Racing di petak kedua dan pencabar kejuaraan dari pasukan Ducati Lenovo Team, Francesco Bagnaia berada di petak ketiga.Thailand tidak menganjurkan MotoGP sejak 2019 disebabkan wabak COVID-19.-AFP

(MotoGP Thailand ditangguhkan akibat hujan lebat/AFP)


174 maut dalam rempuhan stadium bola sepak Indonesia

(Kereta yang dibakar dalam insiden rusuhan di stadium bola sepak Indonesia/AFP)

MALANG, 2 Oktober- Sekurang-kurangnya 174 orang maut di stadium bola sepak Indonesia selepas ribuan penyokong tuan rumah menceroboh padang dan polis bertindak balas dengan melepaskan gas pemedih mata.Tragedi pada malam Sabtu di bandar Malang yang turut menyebabkan 180 cedera, merupakan antara bencana stadium sukan terburuk di dunia.Penyokong Arema yang tidak berpuas hati selepas pasukan mereka tewas 3-2, menceroboh masuk ke dalam padang dan memaksa anggota polis menembak gas pemedih mata.Polis menyifatkan pergolakan itu sebagai "rusuhan" dan memaklumkan mereka cuba memaksa penyokong untuk kembali ke tempat duduk dan melepaskan gas pemedih mata selepas dua pegawai terbunuh.Menurut Gabenor Jawa Timur, Emil Dardak, kebanyakkan mangsa meninggal dunia akibat dipijak dan lemas kerana terhidu gas pemedih mata.Angka kematian akibat rusuhan itu, kini mencecah 174 orang. Jumlah itu meningkat 45 orang lagi berbanding 129 pada tengah hari.

(Seorang mangsa diangkat selepas berlaku rusuhan perlawanan bola sepak antara Arema FC dan Persebaya Surabaya di stadium Kanjuruhan di Malang, Jawa Timur/AFP)

Pada perlawanan liga antara kelab Arema FC dan Persebaya Surabaya di Stadium Kanjuruhan, Malang, Indonesia malam tadi, dianggarkan seramai 42,000 penyokong hadir menyaksikan perlawanan. Ia telah melebihi had stadium, 38,000 orang.Sementara itu, Presiden Joko Widodo mengarahkan siasatan terhadap tragedi itu, semakan keselamatan semua perlawanan bola sepak dan mengarahkan persatuan bola sepak negara itu menangguhkan semua perlawanan sehingga "penambahbaikan keselamatan" selesai.“Saya amat kesal dengan tragedi ini dan saya berharap tragedi bola sepak ini akan menjadi yang terakhir di negara kita,” kata Widodo.Menteri Koordinator Bidang Politik, Hukum dan Keamanan, Mahfud MD berkata kegagalan penganjur mematuhi saranan pihak berkuasa untuk mengadakan perlawanan pada waktu petang juga menyumbang kepada tragedi.Penganjur juga katanya gagal mengendahkan syor penjualan tiket kepada 38,000 keping sahaja.-AFP


Rusuhan bola sepak: Jokowi arahkan siasatan menyeluruh

JAKARTA, 2 Oktober- Presiden Indonesia, Joko Widodo mengarahkan semakan keselamatan bagi perlawanan bola sepak negara itu dilakukan selepas 129 orang terbunuh dalam rusuhan yang dicetuskan oleh pertempuran antara penyokong dan polis.Menteri Sukan dan Belia Negara, Ketua Polis Negara dan Ketua Persatuan Bola Sepak Indonesia telah diarah berbuat demikian menerusi kenyataan yang disiarkan di televisyen.Dalam rusuhan di stadium Kanjuruhan malam tadi, sekurang-kurangnya 129 maut manakala 180 yang lain cedera.

Antara yang maut termasuk kanak-kanak berusia lima tahun.

(Kanak-kanak antara yang terlibat dalam rusuhan di stadium Kanjuruhan / Foto AFP)

Penyokong Arema FC menyerbu padang selepas pasukan mereka tewas 3-2 kepada Persebaya Surabaya, kekalahan pertama dalam tempoh lebih dua dekad kepada musuh ketat mereka.Rakaman video yang tersebar di media sosial menunjukkan para penyokong menjerit kata-kata lucah kepada polis.Terdapat kira-kira 42,000 penyokong berada di dalam stadium menyaksikan perlawanan tersebut. -AFP


Moderna enggan dedah teknologi vaksin COVID-19 kepada China

LONDON, 2 Oktober- Moderna Inc enggan mendedahkan pembangunan teknologi vaksin COVID-19 dicipta negara itu kepada China.Tindakan tersebut menyebabkan kemerosotan rundingan bagi jualan vaksin COVID-19 keluaran syarikat tersebut di China.Menurut Financial Times, keengganan Moderna Inc berbuat demikian susulan faktor kebimbangan komersial dan keselamatan.Moderna Inc dilaporkan berputus asa terhadap usaha mereka sebelum ini bagi menembusi pasaran di China berikutan permintaan negara terbabit supaya syarikat itu mendedahkan teknologi berkenaan sebagai prasyarat penjualan.Syarikat farmaseutikal yang berpangkalan di Cambridge, Massachusetts itu bagaimanapun belum mengeluarkan sebarang komen ketika dihubungi pihak Reuters.

China sebelum ini tidak meluluskan sebarang vaksin COVID-19 dari negara luar sebaliknya hanya bergantung kepada beberapa jenama yang dibangunkan secara domestik.September lalu, Ketua Pegawai Perubatan Moderna, Paul Burton berkata, syarikat itu berminat untuk bekerjasama dengan China dalam membekalkan vaksin COVID-19 berasaskan mRNA ke negara berkenaan."Kami pastinya sangat teruja untuk bekerjasama dengan China jika mereka merasakan terdapat keperluan untuk bekalan vaksin di sana.Namun buat masa ini tiada perkembangan ke arah itu walaupun kami sangat terbuka mengenainya," katanya pada sesi taklimat media Asia. -REUTERS


Angka korban pengeboman di Afganistan meningkat kepada 35

KABUL, 2 Oktober- Angka korban insiden pengeboman berani mati di sebuah pusat pendidikan di sini meningkat kepada 35 orang.Lebih 20 daripada mereka yang terbunuh adalah wanita termasuk pelajar perempuan.“Angka korban terkini daripada serangan itu berjumlah sekurang-kurangnya 35, dengan tambahan 82 cedera,” menurut Misi Bantuan Pertubuhan Bangsa Bersatu di Afghanistan (UNAMA) dalam satu kenyataan.Susulan insiden itu, berpuluh-puluh wanita etnik minoriti Hazara mengadakan tunjuk perasaan bagi membantah serangan tersebut.

(Wanita etnik Hazara mengadakan tunjuk perasaan membantah serangan berkenaan / Foto AFP)

Insiden berkenaan berlaku di Institut Pendidikan Kaaj ketika pelajar sedang menjalani peperiksaan kemasukan ke universiti.Taliban dalam satu kenyataan berjanji akan mengheret dalang kejadian ke muka pengadilan. -AFP


Tentera Ukraine tawan semula bandar Lyman

KYIV, 2 Oktober- Tentera Ukraine mula memasuki bandar Lyman di timur wilayah Donestsk, satu daripada empat wilayah yang diisytiharkan Rusia sebagai miliknya Jumaat lalu.Presiden Ukraine, Volodymyr Zelensky, berkata pihaknya bertekad akan memasuki lebih banyak kawasan empat wilayah berkenaan dalam masa terdekat."Sepanjang minggu ini, lebih banyak bendera Ukraine dikibarkan di Donbas.Akan ada lebih banyak lagi dalam tempoh seminggu ini," katanya dalam ucapan di sini.Penawanan semula bandar Lyman menandakan kemenangan pertama tentera Ukraine di wilayah yang didakwa milik Kremlin, malah ia cuba dipertahankan tentera Moscow selama berminggu-minggu sebelum ini.Kementerian Pertahanan Ukraine mengesahkan tenteranya sudah memasuki Lyman di timur wilayah Donetsk selepas berjaya mengepung ribuan tentera Rusia berhampiran bandar itu.Malah, kementerian itu turut menyiarkan sebuah video yang memaparkan tentera Ukraine memegang bendera negara berkenaan berhampiran papan tanda bandar terbabit.

(Tentera Ukraine berdiri di hadapan bangunan Pihak Berkuasa Tempatan Lyman / Foto REUTERS)

Susulan pengumuman Ukraine mengenai penawanan semula tenteranya di bandar Lyman, Kementerian Pertahanan Rusia mengesahkan negara itu meminta tentera mereka berundur dari bandar terbabit ke kawasan lain yang dipersetujui.Dalam perkembangan terbaharu itu, serangan balas Kyiv selama seminggu terhadap pencerobohan Moscow berlaku ketika Menteri Pertahanan Jerman membuat lawatan mengejut ke Ukraine.Ia juga berlaku ketika Rusia berdepan tuduhan membunuh 24 orang awam di rantau timur Kharkiv.Sementara itu, pakar memberi amaran bahawa Presiden Rusia, Vladimir Putin, dijangka menggunakan senjata nuklear untuk mempertahankan wilayah ditaklukinya susulan kerugian yang ditanggung semakin tinggi. - AFP


Berpuluh-puluh cedera dalam pertempuran antara penunjuk perasaan, pasukan keselamatan

BAGHDAD, 2 Oktober- Pertempuran tercetus antara penunjuk perasaan dan pasukan keselamatan yang mencederakan berpuluh-puluh orang ketika ribuan rakyat negara itu berkumpul di ibu negara Iraq.Ia sebagai memperingati tiga tahun sejak demonstrasi di seluruh negara meletus menentang rasuah.Tunjuk perasaan terbaharu di Baghdad berlaku ketika Iraq dibelenggu kelumpuhan politik sejak pilihan raya Oktober tahun lalu yang gagal melantik presiden, perdana menteri atau kerajaan baharu.Penunjuk perasaan melaungkan slogan 'rakyat menuntut kejatuhan rejim' di Dataran Tahrir yang menjadi pusat pergerakan tunjuk perasaan.Potret mereka yang terbunuh dalam gelombang tunjuk perasaan tiga tahun lalu juga dipegang oleh penunjuk perasaan.Demonstrasi itu bertujuan mengecam pengangguran yang berleluasa dan infrastruktur negara yang semakin merosot.Protes itu berlarutan selama berbulan-bulan sebelum berakhir susulan sekatan COVID-19 dan tindakan keras yang menyaksikan sekurang-kurangnya 600 penunjuk perasaan terbunuh dan puluhan ribu lagi cedera.

(Penunjuk perasaan membaling batu dan botol ke arah pasukan keselamatan dalam protes yang berlaku di Jambatan Al-Jumhuriya / Foto AFP)

Mereka berkumpul di Jambatan Al-Jumhuriya dengan cubaan untuk merempuh halangan yang dipasang oleh pasukan keselamatan bagi menghalang mereka masuk ke Zon Hijau yang menempatkan bangunan kerajaan dan wakil kedutaan.Penunjuk perasaan membuang penghadang besi ke dalam sungai.Menurut pegawai Kementerian Dalam Negeri, 18 polis cedera selepas dibaling dengan batu dan botol kacaPolis bertindak balas dengan menembak bom asap untuk menyuraikan penunjuk perasaan.Ia menyebabkan sekurang-kurangnya 28 penunjuk perasaan mengalami kesukaran bernafas.-AFP


Taufan Ian semakin melemah

FORT MYERS, 2 Oktober- Taufan Ian yang membadai Florida sebelum ini kian melemah dan bertukar menjadi ribut pascatropika apabila melanda Carolina Selatan.Disifatkan antara ribut terburuk melanda Amerika Syarikat (AS), Ian membawa angin berkelajuan maksimum 140 kilometer sejam.Pusat Taufan Kebangsaan Amerika Syarikat (NHC) memaklumkan, Ian yang mula melanda Georgetown di Carolina Selatan semalam membawa bersama hujan lebat, banjir kilat dan angin kencang.Akibatnya, dianggarkan kira-kira 147,000 pelanggan terputus bekalan elektrik.Sementara itu, pihak berkuasa memaklumkan, angka kematian di Florida mencecah 23 orang.

(Sebuah bot terdampar di atas trak pikap selepas taufan Ian melanda Pulau San Carlos semalam / Foto AFP)

17 pendatang asing juga masih hilang selepas bot yang dinaiki karam ketika ribut.Seorang ditemukan maut dan sembilan lagi berjaya diselamatkan, termasuk empat warga Cuba yang berenang ke pantai di Florida Keys.Kebanyakan kematian adalah akibat lemas.Kemusnahan dianggarkan bernilai puluhan bilion dolar AS dengan Presiden, Joe Biden mengatakan ia akan mengambil masa bertahun-tahun untuk dipulihkan.Tenaga kerja pemulihan pula ditingkatkan kepada lebih 21,000 petugas. -AFP


Kanak-kanak lima tahun antara 129 maut dalam rusuhan bola sepak di Indonesia

JAKARTA, 2 September- Sekurang-kurangnya 127 orang maut dalam rusuhan di stadium Kanjuruhan di Indonesia malam tadi.Penyokong Arema FC menyerbu padang selepas pasukan mereka tewas 3-2 kepada Persebaya Surabaya, kekalahan pertama dalam tempoh lebih dua dekad kepada musuh ketat mereka.Polis menyifatkan tindakan tersebut sebagai rusuhan dan cuba memujuk peminat untuk kembali ke tempat duduk penonton.Gas pemedih mata dilepaskan bagi menyuraikan penyokong yang bertindak di luar kawalan sehingga menyebabkan dua pegawai polis maut. Ramai mangsa yang terpijak sehingga mati.

Ketua polis Jawa Timur, Nico Afinta dalam satu kenyataan pada Ahad memaklumkan 127 telah maut termasuk dua pegawai polis.

Bagaimanapun kemaskini terbaharu menyaksikan bilangan mangsa terkorban telah meningkat kepada 129 orang."Mereka keluar ke satu kawasan di pintu keluar, kemudian berpusu-pusu ke kawasan itu, sehingga ada yang sesak nafas dan kekurangan oksigen," kata Nico.

(Sekumpulan penyokong mengangkat seorang lelaki yang tidak sedarkan diri dalam rusuhan di stadium Kanjuruhan)

Kerajaan Indonesia memohon maaf atas kejadian itu dan berjanji untuk menyiasat insiden berkenaan secara menyeluruh.“Kami kesal dengan kejadian ini, ini adalah insiden yang mencalarkan imej bola sepak kami.Kami akan menilai secara menyeluruh penganjuran perlawanan dan kehadiran penyokong. Adakah kami akan kembali melarang penyokong daripada menghadiri perlawanan? Itu yang akan kami bincangkan,” kata Menteri Belia dan Sukan Indonesia, Zainudin Amali. -AFP


24 termasuk 13 kanak-kanak maut dibedil di timur Ukraine

KHARKIV, 2 September- Sekurang-kurangnya 24 mayat termasuk 13 kanak-kanak dan seorang wanita mengandung ditemui daripada serpihan konvoi awam yang terkena tembakan di timur Ukraine.Menurut Perkhidmatan Keselamatan Ukraine (SBU), sekurang-kurangnya 20 orang awam terbunuh beberapa hari ini akibat tembakan tentera Rusia ke atas konvoi orang awam di zon kelabu antara wilayah yang dikawal oleh Rusia dan Ukraine.Tujuh buah kenderaan terkena tembakan di antara Svatove di wilayah yang diduduki, Luhansk dan Kupiansk yang diambil alih oleh Kyiv di Kharkiv bulan lalu.SBU menyiarkan imej kenderaan awam yang musnah dan mayat yang terbakar.Dua mayat duduk di bahagian pemandu kereta dengan salah seorang sedang memegang stereng.

(Petugas kesihatan mengangkat mayat mangsa ke dalam ambulans / Foto REUTERS)

Pegawai yang ditempatkan Rusia di timur Ukraine menuduh Kyiv membedil konvoi pelarian yang dipindahkan dari wilayah Kharkiv dan membunuh kira-kira 30 orang awam.Tidak jelas sama ada pegawai tersebut merujuk kepada konvoi yang sama.


Rusia cabuli undang-undang antarabangsa & piagam PBB - Singapura

SINGAPURA, 2 Oktober - Keputusan Rusia secara rasmi mengisytiharkan pengilhakan empat wilayah Ukraine - Donetsk, Luhansk, Zaporizhzhia, dan Kherson mencabuli undang-undang antarabangsa dan Piagam Pertubuhan Bangsa-Bangsa Bersatu (PBB), menurut Kementerian Luar Singapura.Dalam satu kenyataan yang dikeluarkan di sini pada Sabtu, jurucakap kementerian itu berkata "kedaulatan, kebebasan politik dan integriti wilayah semua negara mesti dihormati."

Presiden Rusia Vladimir Putin pada Jumaat mengumumkan pengilhakan empat wilayah Ukraine susulan referendum yang diadakan di setiap wilayah itu yang tidak diiktiraf Ukraine dan negara-negara Barat.- BERNAMA


Terkesan masalah pengangkutan, Gazprom gantung penghantaran gas ke Itali

ROM, 1 Oktober- Syarikat perbadanan tenaga multinasional Rusia, Gazprom telah menggantung penghantaran gas kepada syarikat penapisan petroleum Itali, Eni susulan berlaku masalah pengangkutan di Austria."Gazprom memberitahu kami bahawa mereka tidak dapat mengesahkan penghantaran jumlah yang diminta untuk hari ini. Akibatnya, gas yang dihantar melalui Rusia ke Eni melalui pintu masuk Tarvisio adalah sia-sia", kata Eni dalam satu kenyataan.Kebanyakan gas Rusia yang dihantar ke Itali melalui Ukraine melalui Trans Austria Gas Pipeline (TAG) ke Tarvisio di utara Itali di sempadan dengan Austria.Sebelum perang di Ukraine, Itali mengimport 95 peratus gas dan kira-kira 45 peratus daripadanya datang dari Rusia.Perdana Menteri Itali, Mario Draghi telah menandatangani perjanjian baharu dengan pengeluar gas lain untuk mengurangkan pergantungan Itali pada Rusia.-AFP


19 terbunuh dalam pertempuran di balai polis di Tehran

TEHRAN, 1 Oktober- Sekurang-kurangnya 19 terbunuh manakala 20 yang lain cedera dalam pertempuran di bandar Zahedan, tenggara wilayah Sistan-Baluchestan, Iran selepas sekumpulan penunjuk perasaan bersenjata menyerbu sebuah balai polis.Gabenor Wilayah, Hossein Modarres Khiabani memaklumkan kejadian berlaku selepas solat Jumaat di luar balai polis.  Video yang tular di media sosial menunjukkan keadaan ngeri ketika mangsa yang cedera dibawa keluar di tengah-tengah kepulan asap dan tembakan. Ketegangan semakin memuncak susulan kematian seorang wanita, Mahsa Amini ketika dalam tahanan polis.Sistan-Baluchistan yang dilanda kemiskinan bersempadan dengan Afghanistan dan Pakistan, adalah titik tumpuan pertempuran dengan kumpulan penyeludup dadah serta pemberontak dari minoriti Baluchi dan kumpulan pelampau Muslim Sunni."Sebilangan anggota polis serta orang yang lalu lalang telah cedera dalam baku tembak," kata penyiar negeri itu.-AFP


Bank Dunia umum pembiayaan tambahan kepada Ukraine bernilai AS$530 juta

WASHINGTON, 1 Oktober- Bank Dunia telah mengumumkan dana pembiayaan tambahan sebanyak AS$530 juta untuk Ukraine dalam usaha pemulihan dan keperluan mendesak susulan pencerobohan Rusia.Menurut Bank Dunia dalam kenyataannya pada Jumaat memaklumkan sokongan berbentuk pinjaman baharu daripada Bank Antarabangsa itu bertujuan untuk Pembinaan Semula dan Pembangunan, dengan jaminan Britain bernilai AS$500 juta manakala bakinya AS$30 juta disokong oleh Denmark."Angka kemusnahan dan kerosakan di Ukraine adalah mengejutkan dan terus meningkat."Rakyat Ukraine mempunyai jalan yang panjang untuk pemulihan di hadapan dan rakan kongsi pembangunan perlu terus bersatu untuk menyokong pembinaan semula Ukraine," kata Anna Bjerde, naib presiden serantau bank untuk Eropah dan Asia Tengah dalam satu kenyataan.Tambah Bjerde, Bank Dunia menganggarkan kos pembinaan semula dan pemulihan untuk Ukraine mencecah AS$100 bilion dalam tempoh tiga tahun akan datang namun dijangka akan meningkat sekiranya perang masih berterusan.Hampir AS$13 bilion telah disalurkan menerusi pembiayaan kecemasan kepada Ukraine manakala AS$11 bilion daripadanya telah dikeluarkan.Kongres AS pada Jumaat telah meluluskan pakej bantuan baru AS$12.3 bilion untuk Ukraine, termasuk AS$3.7 bilion bagi peralatan ketenteraan.Pembiayaan baharu itu datang pada hari yang sama Presiden Rusia Vladimir Putin secara rasmi mengumumkan aneksasi empat kawasan yang dikuasai Moscow di Ukraine.-AFP


Korea Utara lancar dua peluru berpandu balistik, keempat dalam seminggu

SEOUL, 1 Oktober- Dua peluru berpandu balistik dilancarkan Korea Utara hari ini menjadikan keseluruhan empat pelancaran bagi minggu ini oleh negara bersenjata nuklear.Ujian itu dilakukan ketika Seoul, Tokyo dan Washington meningkatkan latihan ketenteraan bersama untuk menentang tindakan agresif Pyongyang.Tentera Korea Selatan mengesan dua peluru berpandu jarak dekat antara pukul 6.45 pagi dan 7.03 pagi yang dilancarkan dari Sunan di Pyongyang ke Laut Timur', merujuk pada kawasan perairan yang turut dikenali sebagai Laut Jepun."Peluru berpandu berkenaan bergerak kira-kira 350 kilometer (km) pada ketinggian 30km dengan kelajuan Mach 6 dan ia disifatkan sebagai satu provokasi yang serius," kata Ketua Turus Bersama Seoul dalam satu kenyataan.

Tokyo turut mengesahkan pelancaran itu dan memaklumkan ia mendarat di luar zon ekonomi eksklusif Jepun.Naib Menteri Pertahanan Jepun, Toshiro Ino, berkata peluru berpandu berkenaan 'dilihat bergerak dalam trajektori di luar kebiasaan'.Pakar berkata trajektori di luar kebiasaan itu menunjukkan peluru berpandu mampu bergerak dalam penerbangan, menjadikannya lebih sukar untuk dijejaki dan dipintas.Pusat Pemerintah Indo-Pasifik AS, dalam satu kenyataan, menyifatkan pelancaran itu menunjukkan kesan ketidakstabilan senjata pemusnah dan program peluru berpandu haram Korea Utara.-AFP


Angka korban insiden bom Kabul meningkat kepada 35 orang

KABUL, 1 Oktober- Angka kematian insiden pengeboman di Kabul terus meningkat.Menurut Pertubuhan Bangsa-Bangsa Bersatu di Afghanistan, sekurang-kurangnya 35 nyawa terkorban setakat ini.Pada Jumaat, seorang pengebom berani mati meletupkan dirinya di sebuah dewan pengajian di daerah barat Dasht-e-Barchi, ibu kota Afghanistan ketika ratusan pelajar sedang menjalani ujian sebagai persediaan menghadapi peperiksaan kemasukan universiti.Kejiranan itu adalah kawasan yang didominasi oleh penganut Syiah dan rumah kepada komuniti minoriti Hazara, kumpulan tertindas sejarah yang telah menjadi sasaran dalam beberapa serangan paling kejam di Afghanistan sejak beberapa tahun kebelakangan ini."Angka mangsa terkini daripada serangan itu berjumlah sekurang-kurangnya 35 kematian dengan tambahan 82 cedera," lapor media tempatan.

Setakat ini, tiada kumpulan mengaku bertanggungjawab atas serangan di Pusat Pendidikan Tinggi Kaaj.-AFP


Legenda gusti Jepun, Antonio Inoki meninggal dunia

TOKYO, 1 Oktober- Legenda ahli gusti profesional Jepun yang juga seorang ahli politik, Antonio Inoki, 79 dilaporkan meninggal dunia hari ini berpunca daripada kegagalan fungsi jantung.Berita duka kehilangan tersebut diumumkan oleh sebuah syarikat yang diasaskan Inoki.Sosok figura matahari terbit itu mula terkenal dalam dunia gusti selepas pertemuannya berdepan juara tinju dunia, Muhammad Ali pada sebuah perlawanan seni bela diri campuran (MMA) pada 1976.Anak kelahiran Yokohama itu juga mendapat pengiktirafan dalam membina hubungan baik bersama negara Korea Utara serta membantu dalam pembebasan tebusan di Iraq.Legenda gusti Amerika Syarikat (AS), Triple H menerusi ciapannya di Twitter menyatakan bahawa Inoki adalah salah seorang tokoh terpenting dalam sejarah industri seni bela diri."Sosok penting dalam sejarah industri kami, terkenal dengan semangat juang yang tinggi. Legasi WWE Hall of Famer, Antonio Inoki akan kekal selama-lamanya," tulis Triple H."Antonio Inoki, pengasas New Japan Pro-Wrestling dan bekas ahli gusti profesional, meninggal dunia di Tokyo," kata kumpulan itu dalam satu kenyataan."Antonio Inoki adalah salah seorang tokoh penting dalam sejarah gusti Jepun, Beliau adalah antara lelaki yang paling dihormati dalam hiburan sukan dan legenda bona fide di tanah airnya," kata kenyataan syarikat gusti World Wrestling Entertainment.

Pada tahun 1989, Inoki telah dipilih sebagai Ahli Parlimen Dewan Atasan untuk Parti Sukan dan Keamanan yang kini tidak lagi berfungsi.Sebelum Perang Teluk 1990, beliau pergi ke Iraq untuk mendapatkan pembebasan tebusan Jepun.Setelah membina hubungan peribadi yang kukuh dengan Korea Utara selama bertahun-tahun, Inoki mengembara ke sana berpuluh kali untuk membantu menyelesaikan isu penculikan warga Jepun oleh Pyongyang semasa Perang Dingin.Inoki kehilangan kerusinya pada 1995 dan bersara sebagai ahli gusti pada 1998 tetapi dipilih semula ke dewan atasan pada 2013 sebagai ahli parti pembangkang yang berbeza.Dia bersara daripada politik pada 2019 dan setahun kemudian, dia telah disahkan masalah jantung.-AFP


Konsulat Rusia di New York disimbah cat merah, tanda protes

(Konsulat Rusia disimbah cat merah pada Jumaat/AFP)

NEW YORK, 1 Oktober- Pejabat Konsulat Rusia di New York disimbah dengan cat merah, pada Jumaat sebagai tanda protes atas tindakan Presiden Vladimir Putin melakukan pencerobohan terhadap Ukraine.Panggilan kecemasan diterima awal pagi hari yang sama melaporkan tentang perbuatan vandalisme itu yang dilakukan di bahagian luar bangunan konsulat di Upper East Side Manhattan.Jurucakap polis berkata, "siasatan sedang dilakukan dan tiada sebarang tangkapan dibuat setakat ini."Perbuatan tersebut berlaku beberapa jam selepas Putin mengisytiharkan pengilhakan empat wilayah Ukraine merangkumi Luhansk, Donetsk, Kherson dan Zaporizhzhia.Presiden Ukraine, Volodymyr Zelensky juga menggesa pakatan tentera NATO mempercepatkan keahlian Ukraine.Pada masa sama, pemimpin antarabangsa termasuk Presiden Amerika Syarikat, Joe Biden mengecam pengilhakan Moscow.Seorang pesara, Rosie Morse, yang tinggal berhampiran pejabat konsulat berkata, "vandalisme itu kelihatan seperti karya seni yang disifatkan luahan perasaan tentang Putin."

(Anzila Tumgoeva, memegang papan tanda protes di hadapan Konsulat Rusia/AFP)


AS kenakan sekatan menyeluruh terhadap Rusia

(Penduduk Rusia melakukan protes susulan sekatan menyeluruh AS)

WASHINGTON, 1 Oktober- Individu dan firma Rusia dikenakan sekatan menyeluruh oleh Amerika Syarikat (AS) susulan pengisytiharan Presiden Vladimir Putin tentang pengilhakan empat wilayah di Ukraine.Ia melibatkan ratusan orang dan syarikat di kompleks industri ketenteraan dan penggubal undang-undang Rusia.Tegas Presiden AS, Joe Biden, masyarakat antarabangsa akan dihimpunkan untuk mengecam tindakan tersebut.Malah peralatan yang diperlukan akan terus disalur kepada Ukraine bagi mempertahankan diri.Bagaimanapun, Kedutaan Rusia di Washington tidak memberi sebarang reaksi balas berkenaan kenyataan itu.Pihak Perbendaharaan AS dan Jabatan Perdagangan memberi amaran kepada firma di luar Rusia yang memberi sokongan politik, ekonomi atau kebendaan kepada Mocsow bakal berdepan risiko sekatan lebih tinggi.57 entiti di Rusia dan Crimea dimasukkan ke dalam senarai hitam eksport AS.Sekatan turut dikenakan ke atas 14 individu di Kompleks Perindustrian Ketenteraan Rusia, dua pemimpin bank pusat, ahli keluarga pegawai tertinggi dan 278 anggota badan perundangan Rusia.


Pekerja adakan mogok, sebahagian perkhidmatan kereta api Britain terjejas

(Pekerja melakukan piket berikutan tiada kenaikan gaji)

LONDON, 1 Oktober- Mogok melibatkan pekerja di Britain berlanjutan apabila puluhan ribu pekerja daripada tiga kesatuan mengadakan piket, hari ini.Tujuan itu bagi membantah mengenai gaji dan jaminan pekerjaan yang mengakibatkan sebahagian besar rangkaian kereta api negara tersebut ditutup.Siri mogok terbaharu itu meningkatkan lagi pergolakan sektor buruh di Britain yang disertai pekerja perkhidmatan pengangkutan dan pos.Ini berikutan kos sara hidup yang kian meningkat dan bil tenaga yang melonjak melebihi kenaikan gaji.Dianggarkan lebih 50,000 pekerja rel diwakili kesatuan RMT, ASLEF dan TSSA mogok selama 24 jam sehingga mengakibatkan 14 pengendali kereta api dan Network Rail turut terjejas.Network Rail dalam reaksinya menganggap bantahan itu sesuatu yang tidak perlu dan merosakkan sekali gus memberi tawaran terbaru dengan kenaikan gaji 8% dalam tempoh dua tahun berserta faedah.Sebelum ini lebih 115,000 pekerja pos mogok selama dua hari diikuti berpuluh-puluh protes berlaku di seluruh negara.Mogok tersebut mendapat sokongan beberapa kesatuan pekerja dan penggubal undang-undang Parti Buruh pembangkang.

(Antara pekerja rel diwakili kesatuan RMT, ASLEF dan TSSA mogok selama 24 jam)


Penguatkuasaan lebih ketat bagi perokok di Singapura

SINGAPURA, 1 Oktober- Penguatkuasaan lebih ketat kepada perokok di Singapura akan mula dikuat kuasa hari ini.Mana-mana individu yang didapti merokok di taman dan kebun awam dan pantai riadah boleh didenda sehingga SGD$1,000.Penguatkuasan bermula selepas tempoh advokasi yang dijalankan secara berpertingkat sejak Mac lalu tamat.Larangan merokok di lebih banyak tempat awam mula diperkenal sejak 1 Julai lalu, sebagai usaha menghapuskan tabiat itu dan melindungi Singapura daripada kesan bahaya asap rokok kedua atau 'second-hand smoke' yang dihembus perokok.Bagi membolehkan perokok menyesuaikan diri, ruang merokok khusus disediakan di 12 taman termasuk Taman East Coast dan Taman Bishan-Ang Mo Kio serta Pantai Palawan, Siloso dan Tanjong.Rakyat Singapura kini dilarang merokok di lebih 49,000 tempat, baik di luar mahupun di dalam premis tertutup.Mereka yang merokok di tempat tambahan sebelum ini hanya diberi nasihat secara lisan.Dengan berakhirnya tempoh nasihat itu, merokok di tempat larangan boleh dikenakan denda antara SGD$200 (RM647) hingga SGD$1,000 (RM 3,236).


Vietnam terima 1.87 juta pelawat asing

VIETNAM, 1 Oktober- 1.87 juta ketibaan antarabangsa diterima Vietnam dalam tempoh sembilan bulan pertama tahun ini.Angka itu 16.4 kali lebih tinggi berbanding tempoh sama tahun lepas, namun lebih rendah berbanding 2019 iaitu sebelum penularan COVID-19.Pada September sahaja, negara itu menyaksikan kedatangan hampir 432,000 pelawat asing, susut 11.2% berbanding bulan sebelumnya.Jumlah pendapatan daripada perkhidmatan penginapan dan katering mencecah VN$430.9 trilion dalam tempoh sembilan bulan, peningkatan 54.7% tahun ke tahun.Manakala pendapatan daripada perkhidmatan perjalanan mencecah kira-kira VN$18.2 trilion, 3.9 kali lebih tinggi daripada angka yang dicatatkan dalam tempoh yang sama bagi tahun lepas, bersamaan 55.9% daripada jumlah itu dalam tempoh yang sama pada 2019.Sektor pelancongan kini giat memperkasa aktiviti mempromosi pelancongan bagi menarik lebih ramai pengunjung asing untuk terus mengunjungi Vietnam.Pentadbiran Pelancongan Kebangsaan Vietnam baru-baru ini telah menyelaraskan rangkaian media sosial TikTok dan Persatuan Pelancongan Vietnam untuk memperkenal pelancaran "Ngan nga Vietnam,".Ia sebagai usaha bagi menggalakkan pengguna media sosial mengenali dan menikmati keindahan muzik tradisional, meraikan budaya dan berkongsi kebanggaan negara, sekali gus menyumbang kepada usaha mempromosi pelancongan Vietnam.


Australia tamatkan kuarantin wajib COVID-19

ANKARA, 1 Oktober- Australia pada Jumaat mengumumkan negara itu akan menamatkan keperluan pengasingan mandatori COVID-19  bermula 14 Oktober.Perdana Menteri Anthony Albanese membuat pengumuman itu selepas mesyuarat kabinet yang dipengerusikannya, lapor Agensi Anadolu, memetik kenyataan rasmi."Para menteri bersetuju untuk menamatkan keperluan isolasi mandatori untuk COVID-19 berkuat kuasa 14 Oktober, dengan setiap pihak pelaksana akan membuat perubahan terhadap perundangan kesihatan awam yang berkaitan," kata pejabat Perdana Menteri dalam kenyataan itu.Kabinet juga bersetuju untuk menamatkan Bayaran Cuti Bencana Pandemik pada tarikh yang sama.Bagaimanapun, bantuan kewangan akan terus disediakan kepada pekerja di pusat penjagaan warga emas, penjagaan orang kurang upaya, penjagaan kesihatan Orang Asli dan hospital.Pada sidang akhbar di ibu negara Canberra, Ketua Pegawai Perubatan Paul Kelly, berkata wabak itu belum berakhir dan peningkatan jangkitan virus itu pada masa depan, seperti yang berlaku awal tahun ini, mungkin berlaku."Kami berada dalam fasa penularan wabak komuniti yang sangat rendah di Australia," katanya.“Bagaimanapun, pada masa ini, kadarnya sangat rendah bagi kes kemasukan ke hospital, kemasukan ke unit rawatan rapi, penularan di pusat penjagaan warga emas, dan pelbagai langkah lain yang kami pantau teliti, dan dimuatkan dalam laporan terbuka mingguan kami,” katanya kepada pemberita.- BERNAMA


Penghormatan kepada Issey Miyake di Minggu Fesyen Paris

(Seorang penari membuat persembahan dalam pertunjukan fesyen Issey Miyake Spring-Summer 2023 semasa Minggu Fesyen Pakaian Wanita Paris, di Paris / AFP)

PARIS, 1 Oktober- Label Jepun, Issey Miyake memberi penghormatan kepada mendiang pengasasnya di Minggu Fesyen Paris pada Jumaat dengan persembahan tarian koreografi yang dipeloporinya.Potret hitam putih Miyake, yang meninggal dunia bulan lalu pada usia 84 tahun, dipamerkan di dinding dan pertunjukan itu dimulakan dengan penuh penghayatan dengan penari mengenakan pakaian monokrom.Kemudiannya para penari bertukar kepada pakaian yang lebih ringan dan suasana yang lebih seperti mimpi semasa persembahan berlangsung,  mencerminkan ‘trademark’  label itu.Pada tahun 90-an Miyake bekerjasama dengan koreografer terkenal William Forsythe dengan meletakkan penari di kalangan model untuk pertunjukan ‘catwalk’.Ia tidak pernah berlaku sebelum ini, tetapi kini menjadi perkara biasa, seperti yang dilihat pada pertunjukan Dior awal minggu ini.Miyake, yang memberi tumpuan kepada pakaian yang membolehkan kebebasan bergerak, juga bekerja sama dengan koreografer dalam pakaian untuk baletnya "The Loss of Small Detail" pada tahun 1991.Koleksi yang dipersembahkan pada Jumaat diilhamkan daripada sebuah arca, dengan siluet tiga dimensi yang dibuat dengan sekeping fabrik dan cetakan yang dihasilkan daripada bentuk tanah liat yang digunakan dengan tangan pada fabrik untuk memberikan kelegaan dan tekstur.Label itu juga memperkenalkan bahan baru, dipanggil "poliester sayuran", yang tidak menggunakan produk petroleum. -AFP

(Model mempersembahkan rekaan terbaharu untuk pertunjukan fesyen Issey Miyake Spring-Summer 2023 semasa Minggu Fesyen Pakaian Wanita Paris, di Paris, pada 30 September 2022 / AFP)


19 terbunuh dalam kejadian letupan bom di Kabul

(Saudara-mara dan kakitangan perubatan memindahkan seorang gadis yang cedera dari ambulans di luar hospital di Kabul pada 30 September 2022, berikutan letupan di pusat pembelajaran di kawasan Dasht-e-Barchi di ibu negara Afghanistan / AFP)

KABUL, 1 Oktober- Seorang pengebom berani mati menyerang sebuah pusat pendidikan di ibu negara Afghanistan pada Jumaat ketika  ratusan pelajar sedang bersiap untuk peperiksaan universiti, membunuh sekurang-kurangnya 19 orang, kebanyakannya wanita muda.Pengeboman berlaku di kawasan kejiranan Dasht-e-Barchi di barat Kabul, kawasan yang didominasi penduduk Islam Syiah yang menempatkan komuniti minoriti Hazara, yang menjadi sasaran beberapa serangan paling menakutkan di Afghanistan.Menurut seorang pelajar yang berjaya melarikan diri, pengebom menembak mati dua pengawal keselamatan sebelum memasuki bilik kelas yang diasingkan jantina."Tidak ramai budak lelaki yang menjadi mangsa kerana mereka berada di bahagian belakang kelas. Pengebom itu masuk dari pintu hadapan tempat pelajar perempuan duduk," katanya.Akbar, seorang lagi saksi memberitahu AFP bahawa wanita muda merupakan sebahagian besar mangsa, dengan sehingga 600 orang berada di dalam dewan pada masa itu.Belum ada kumpulan yang mengaku bertanggungjawab atas letupan di Pusat Pendidikan Tinggi Kaaj, yang melatih pelajar untuk ujian kemasukan universiti.Bagaimanapun, kumpulan Daesh  telah mendakwa serangan sebelum ini di kawasan itu menyasarkan kanak-kanak perempuan, sekolah, masjid dan hospital bersalin.Seorang penduduk yang membawa mangsa ke hospital berkata dia melihat bahagian badan bertaburan di lantai dewan.“Ramai pelajar terkena serpihan bom di kepala, leher dan mata,” kata Asadullah Jahangir.Jurucakap polis Kabul Khalid Zadran berkata 19 orang terbunuh dan 27 yang lain cedera.Seorang pekedai dari kawasan kejiranan berkata, berlaku letupan kuat dan kemudian ramai pelajar berpusu-pusu keluar dari pusat itu."Ia sangat huru-hara kerana ramai pelajar, lelaki dan perempuan, cuba melarikan diri dari bangunan itu. Ia adalah pemandangan yang mengerikan. Semua orang sangat takut," katanya kepada AFP.Badan NGO Itali, yang mengendalikan sebuah hospital di Kabul, berkata mereka menerima 22 pesakit di kemudahan itu, termasuk 20 wanita, dua daripadanya telah meninggal dunia."Mangsa kesemuanya berumur antara 18 dan 25 tahun, dan kebanyakan mereka berada di dalam kelas untuk mengambil peperiksaan," katanya dalam satu kenyataan.Taliban kembali berkuasa di Afghanistan tahun lalu menamatkan perang dua dekad dan menyaksikan pengurangan ketara dalam keganasan, tetapi keselamatan mula merosot sejak beberapa bulan kebelakangan ini.Pada April, dua letupan bom dilaporkan pada hari yang sama di pusat pendidikan berasingan di Dasht-e-Barchi membunuh enam orang dan mencederakan sekurang-kurangnya 20 yang lain.Serangan pada Jumaat adalah "peringatan yang memalukan tentang ketidakupayaan dan kegagalan Taliban, sebagai pihak berkuasa de facto, untuk melindungi rakyat Afghanistan", kata Samira Hamidi dari kumpulan hak asasi manusia Amnesty International dalam satu kenyataan.Pelapor khas Pertubuhan Bangsa-Bangsa Bersatu ke atas Afghanistan, Richard Bennett, turut mengutuk serangan itu."Serangan terhadap fasiliti pendidikan mesti ditamatkan. Hentikan serangan ke atas masa depan Afghanistan, hentikan jenayah antarabangsa," katanya di Twitter.Hazara Syiah Afghanistan telah berdepan dengan penganiayaan selama beberapa dekad, menjadi sasaran Taliban semasa pemberontakan mereka terhadap bekas kerajaan yang disokong AS dan oleh IS ; kedua-duanya menganggap Syiah sebagai bidaah.Keluarga mangsa dilihat  bergegas ke hospital di mana ambulans tiba dengan mangsa, dan senarai mereka yang disahkan mati atau cedera ditampal di dinding.“Kami tidak menemuinya di sini,” kata seorang wanita yang tertekan mencari kakaknya di salah sebuah hospital memberitahu AFP. "Dia berumur 19 tahun."Tahun lalu, sebelum Taliban kembali berkuasa, sekurang-kurangnya 85 orang terutamanya pelajar perempuan terbunuh dan kira-kira 300 cedera apabila tiga bom meletup berhampiran sekolah mereka di kawasan itu.Tiada kumpulan mengaku bertanggungjawab, tetapi setahun sebelumnya IS mendakwa serangan berani mati ke atas pusat pendidikan di kawasan kejiranan sama yang mengorbankan 24 orang, termasuk pelajar.Pada Mei 2020, kumpulan itu dipersalahkan atas serangan senjata api ke atas wad bersalin hospital di Dasht-e-Barchi yang mengorbankan 25 orang, termasuk ibu baru. - AFP

(Keadaan bilik kelas yang rosak ketika serangan pengebom berani mati di pusat pendidikan di kawasan Dasht-e-Barchi di Kabul pada 30 September 2022 / AFP)


Peningkatan penularan wabak taun membimbangkan di seluruh dunia - WHO

(Taun biasanya dijangkiti daripada makanan atau air yang tercemar dan merebak di kawasan perumahan yang kekurangan rangkaian pembetungan yang betul atau air minuman/AFP)

GENEVA, 30 September- Selepas berjaya dikawal dengan baik selama bertahun-tahun, dunia kini menyaksikan peningkatan penularan wabak taun yang membimbangkan, demikian amaran dikeluarkan Pertubuhan Kesihatan Sedunia (WHO).Tahun ini sahaja, 26 negara telah melaporkan penularan wabak taun, berbanding tidak sampai 20 negara setahun sepanjang tempoh 2017 hingga 2021."Selepas bertahun-tahun jumlahnya berkurangan, kami melihat peningkatan wabak taun yang membimbangkan di seluruh dunia sepanjang tahun lalu," kata Philippe Barboza, ketua pasukan WHO mengenai taun dan penyakit cirit-birit, kepada pemberita di sini."Bukan sahaja kita mempunyai lebih banyak penularan, tetapi kadar penularannya lebih meluas dan lebih mengancam nyawa."Beliau berkata purata kadar kes kematian yang dilaporkan pada 2021 hampir tiga kali ganda berbanding lima tahun sebelumnya.Barboza berkata di samping kemiskinan dan konflik, perubahan iklim juga semakin menjadi sebahagian daripada faktor penyebab merebaknya taun."Peristiwa iklim ekstrem seperti banjir, taufan dan kemarau mengurangkan lagi akses kepada air bersih dan mewujudkan persekitaran yang ideal untuk taun merebak," katanya."Apabila kesan perubahan iklim semakin meningkat, kita boleh menjangkakan keadaan bertambah buruk jika kita tidak bertindak sekarang untuk meningkatkan pencegahan."

(Peningkatan penularan wabak taun membimbangkan di seluruh dunia/AFP)

Barboza berkata ketersediaan vaksin sangat terhad dengan permintaan melebihi bekalan, walaupun terdapat baki beberapa juta dos yang boleh digunakan sebelum akhir tahun ini.Isu utama adalah hanya terdapat satu pihak yang mengeluarkan vaksin taun, dengan syarikat-syarikat lain tidak mahu terlibat jika mereka terpaksa menanggung sendiri semua kos pengeluaran."Kami perlu mencari cara untuk melibatkan lebih banyak pengeluar," kata Barboza.Walaupun taun boleh membunuh dalam masa beberapa jam, ia boleh dirawat dengan rehidrasi oral yang mudah, dan antibiotik untuk kes yang lebih teruk.Wabak juga boleh dicegah dengan memastikan akses kepada air bersih dan meningkatkan pengawasan. -AFP


Sweden henti menawarkan vaksin COVID-19 kepada remaja

STOCKHOLM, 30 September- Agensi Kesihatan Awam Sweden tidak lagi mengesyorkan kanak-kanak berumur 12 hingga 17 tahun mendapatkan vaksin COVID-19, memetik "risiko yang sangat rendah" untuk kumpulan itu.Pengesyoran baharu itu akan mula berkuat kuasa pada 31 Oktober."Keputusan itu bermakna setakat 1 November 2022, hanya kanak-kanak dalam kumpulan rentan tertentu disyor mendapatkan vaksin COVID-19," kata agensi itu.Pada bulan September, Britain menarik balik saranan vaksinnya untuk kanak-kanak sihat bawah umur 11 tahun."Secara keseluruhan kami melihat bahawa keperluan penjagaan kanak-kanak dan orang muda yang dijangkiti COVID-19 adalah rendah. Di samping itu jangkitan juga telah berkurangan sejak varian Omicron mula merebak," kata Ketua Vaksinasi Agensi Kesihatan Awam, Soren Andersson dalam satu kenyataan.

(Orang ramai berbaris untuk mendapatkan vaksin drop-in terhadap COVID-19 di stesen Terminal, Stockholm pada 13 Jan 2022/AFP)

Bagi mereka yang berumur lebih dari 18 tahun, mereka disyor mendapatkan tiga dos, dengan dos keempat disyorkan untuk mereka yang berumur lebih 65 tahun.Sweden menjadi tajuk utama global apabila ia enggan melaksanakan langkah-langkah kawalan ketat ketika negara-negara lain di seluruh dunia terpaksa berkurung.Sweden menyaksikan sedikit peningkatan dalam jumlah kematian semasa musim panas, tetapi jumlah itu kini menurun.Selepas mencatat angka kematian yang tinggi pada permulaan pandemik, negara Nordik itu kini mempunyai lebih sedikit kematian per kapita daripada purata Eropah. -AFP


MANILA, 30 September- Polis Filipina menyelamatkan 29 warga Myanmar dan China yang didakwa diperdagangkan dan dipaksa bekerja sebagai "operator penipuan dalam talian" untuk sebuah syarikat perjudian di Manila, kata pihak berkuasa.Mereka menjadi mangsa sebuah syarikat pengendali permainan luar pesisir Filipina, atau POGO.POGO menggaji terutamanya pekerja warga China dan menyasarkan pelanggan di negara itu yang mengharamkan perjudian.Ada juga syarikat dikaitkan dengan penipuan pelaburan, penculikan, pelacuran dan pembunuhan.Mangsa terbaharu, 23 dari Myanmar dan enam dari China diselamatkan dalam serbuan polis pada Khamis, kata Mejar Jeneral Eliseo Cruz kepada pemberita.Operasi susulan akan dijalankan berdasarkan maklumat daripada mangsa, katanya, sambil menambah bahawa mangsa telah bekerja untuk syarikat yang berpura-pura mempunyai "operasi sah POGO" tetapi terbabit dalam "kegiatan haram, terutamanya dalam pemerdagangan orang".

(Polis Filipina selamatkan 29 mangsa sindiket penipuan pekerjaan/REUTERS)

Dua daripada mangsa Myanmar memberitahu polis mereka tiba di Filipina pada Mac selepas direkrut di Dubai untuk bekerja sebagai "wakil perkhidmatan pelanggan".Pasport mereka dirampas dan mereka dipaksa bekerja 14 jam sehari, berbual dalam talian dengan bakal pelanggan dan menggalakkan mereka untuk "bermain dan melabur wang" sebagai sebahagian daripada penipuan, kata Cruz.Mereka hanya menerima gaji sebulan.Pemberi maklumat berkata mereka cuba meletak jawatan dan pulang ke negara asal, tetapi dipindahkan ke syarikat lain dan diarah membayar 550,000 peso (AS$9,400) setiap seorang.Tidak mahu bekerja dan tidak mempunyai wang untuk membayar, "mereka dikurung di dalam bilik, dipukul dan dikenakan renjatan elektrik dengan menggunakan taser elektrik tanpa makanan dan air", kata Cruz.Mereka kemudian dijual dengan harga 3.5 juta peso kepada syarikat lain dan diberitahu mereka perlu membayar balik wang itu. -AFP


Prayut boleh sambung semula tugas perdana menteri - Mahkamah Perlembagaan Thailand

(Perdana Menteri Thailand yang digantung tugas Prayut Chan-O-Cha)

BANGKOK, 30 September- Perdana Menteri Thailand yang digantung tugas Prayut Chan-O-Cha boleh menyambung semula tugasnya, selepas mahkamah perlembagaan negara itu memutuskan bahawa beliau tidak melebihi had penggal lapan tahunnya.Bekas ketua tentera itu yang menerajui rampasan kuasa pada 2014, telah digantung tugas bulan lalu sementara mahkamah membuat semakan perundangan susulan tindakan parti pembangkang mancabar keabsahan kedudukan Prayut sebagai perdana menteri yang didakwa telah mencapai had penggal memegang jawatan."Mahkamah Perlembagaan memutuskan dengan majoriti bahawa jawatan perdana menteri belum mencapai had lapan tahun," kata hakim Punya Udchacon ketika membaca keputusan mahkamah."Kabinet bawah jawatan perdana responden dikira mulai 6 April 2017," jelas beliau.

(Penunjuk perasaan angkat tabik hormat tiga jari sebagai simbol bantahan/REUTERS)

Bawah perlembagaan Thailand 2017, seseorang perdana menteri tidak boleh berkhidmat lebih daripada lapan tahun, tetapi penyokong dan pengkritik Prayut berbalah tentang tarikh perkhidmatannya bermula.Mahkamah memutuskan, Prayut boleh kekal memegang jawatan sehingga 2025 bergantung pada pilihan raya nasional akan datang, yang mesti diadakan dalam tempoh beberapa bulan. -AFP


Mahkamah putuskan nasib PM Thailand yang digantung petang ini

BANGKOK, 30 September- Mahkamah Thailand hari ini akan memutuskan sama ada jawatan Perdana Menteri yang digantung, Prayut Chan-O-Cha, perlu dikembalikan semula atau dilucutkan secara kekal.Bantahan besar-besaran dijangka berlaku sekiranya keputusan mahkamah memihak kepadanya, yang kini masih memegang jawatan Menteri Pertahanan.Bekas ketua tentera itu memegang kuasa sewaktu rampasan kuasa tentera pada 2014 dan dia digantung jawatan Perdana Menteri bulan lalu.Penggantungan itu dibuat supaya mahkamah boleh meneliti 'kebanjiran' cabaran undang-undang dikemukakan parti pembangkang yang mempertikai tempoh pentadbiran Prayut yang didakwa melebihi had kuasa.

(Penunjuk perasaan memegang sepanduk semasa bantahan di Bangkok / Foto AFP)

Mengikut Perlembagaan Thailand 2017, seorang perdana menteri tidak boleh berkhidmat melebihi tempoh lapan tahun, namun penyokong Prayut dan pengkritiknya tidak bersetuju dengan tarikh bila tempoh kuasanya bermula.Susulan pertikaian itu, keputusan mahkamah yang dijangka diumumkan petang ini dilihat sebagai jalan penyelesaian. -AFP


Kadar pinjaman bank pusat India dinaikkan lagi

(RBI hari ini menaikkan kadar pinjaman utamanya sebanyak 50 mata asas kepada 5.90%, peningkatan hampir dua mata peratusan sejak ia memulakan kitaran monetari yang ketat pada Mei/REUTERS)

MUMBAI, 30 September- Bank pusat India mengumumkan kenaikan kadar keempatnya dalam tempoh lima bulan, ketika ekonomi ketiga terbesar di Asia itu bergelut bawah tekanan inflasi yang tinggi dan kejatuhan nilai matawang.Reserve Bank of India (RBI) hari ini menaikkan kadar pinjaman utamanya sebanyak 50 mata asas kepada 5.90%, peningkatan hampir dua mata peratusan sejak ia memulakan kitaran monetari yang ketat pada Mei."Tinjauan ekonomi global terus suram," kata Gabenor RBI, Shaktikanta Das dalam ucapan di televisyen.Kenaikan kadar yang agresif dan unjuran buruk daripada bank pusat terkemuka lain menimbulkan "kejutan besar ketiga" kepada ekonomi dunia berikutan pandemik dan perang Ukraine, tambahnya.

(Logo Reserve Bank of India dilihat di pintu pagar pejabatnya di New Delhi, India, 9 November 2018/REUTERS)

"Kenaikan kadar baru-baru ini dan ramalan mengenai kenaikan kadar yang lebih besar telah menyebabkan pelaksanaan dasar kewangan yang ketat, turun naik yang melampau dan penghindaran risiko," kata Das.Inflasi pengguna di India secara konsisten melebihi julat sasaran bank pusat iaitu 2.0%-6.0% tahun ini.Data terkini menunjukkan inflasi meningkat kepada 7% pada bulan Ogos, didorong sebahagian besarnya oleh harga makanan. -AFP